(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ Ν΄

Παρασκευή, 10 Ιανουαρίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ Κ. Βλάση, Ά. Ευθυμίου, Θ. Θεοχάρης και Γ. Παπανδρέου, σελ.
3. Ανακοινώνεται ότι τη συνεδρίαση παρακολουθούν μαθήτριες και μαθητές και εκπαιδευτικοί συνοδοί τους από το 1ο Γενικό Λύκειο Κορωπίου, από το 3ο Γενικό Λύκειο Χαλανδρίου και το 3ο Δημοτικό Σχολείο Καματερού, σελ.
4. Ανακοινώνεται ότι ο Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης, με την από 20 Δεκεμβρίου 2024 επιστολή του προς τον Πρόεδρο της Βουλής, μας γνωστοποιεί την επανένταξη του Βουλευτή Ηρακλείου κ. Ελευθέριου Αυγενάκη στην Κοινοβουλευτική Ομάδα της Νέας Δημοκρατίας, σελ.
5. Κατάθεση Εκθέσεως Ειδικής Μόνιμης Επιτροπής: Η Ειδική Μόνιμη Επιτροπή Κοινοβουλευτικής Δεοντολογίας καταθέτει την Έκθεσή της για τη διατύπωση γνώμης της περί της συνδρομής των προϋποθέσεων για την αναστολή κάθε είδους κρατικής χρηματοδότησης και οικονομικής ενίσχυσης του κόμματος «ΣΠΑΡΤΙΑΤΕΣ», σελ.
6. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Ανακοίνωση του δελτίου επικαίρων ερωτήσεων της Δευτέρας 13 Ιανουαρίου 2025, σελ.
3. Συζήτηση επικαίρων ερωτήσεων:
 α) Προς τον Υπουργό Εξωτερικών, με θέμα: «Η Γενοκτονία των Παλαιστινίων από το κράτος του Ισραήλ και ο ρόλος της Ελλάδας, ως μη μόνιμου μέλους του Συμβουλίου Ασφαλείας του ΟΗΕ», σελ.
 β) Προς τον Υπουργό Εθνικής Οικονομίας και Οικονομικών με θέμα: «Η επαναφορά δώρων εορτών και άδειας σε εργαζόμενους στο δημόσιο», σελ.
 γ) Προς τον Υπουργό Ανάπτυξης, με θέμα: «Οι απαράδεκτες αυξήσεις των ασφαλίστρων των ασφαλίσεων υγείας», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου: Οι Υπουργοί Δικαιοσύνης, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Προστασίας του Πολίτη, Ανάπτυξης, Κοινωνικής Συνοχής και Οικογένειας και Ψηφιακής Διακυβέρνησης κατέθεσαν στις 3-1-2025 σχέδιο νόμου: «Κύρωση του από 10 Οκτωβρίου 2018 Τροποποιητικού Πρωτοκόλλου της Σύμβασης του Συμβουλίου της Ευρώπης για την προστασία του ατόμου από την αυτοματοποιημένη επεξεργασία δεδομένων προσωπικού χαρακτήρα», σελ.
2. Κατάθεση σχεδίου νόμου: Οι Υπουργοί Υγείας, Εθνικής Οικονομίας και Οικονομικών, Εθνικής Άμυνας, Υποδομών και Μεταφορών κατέθεσαν στις 9-1-025 σχέδιο νόμου: «Κύρωση της από 16-12-2024 Σύμβασης συμπλήρωσης/επέκτασης του αντικειμένου της από 3-6-2019 Επιμέρους Σύμβασης Δωρεάς για το έργο V της από 6-9-2018 Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας», σελ.
3. Κατάθεση σχεδίου νόμου: Οι Υπουργοί Τουρισμού, Εθνικής Οικονομίας και Οικονομικών, Εσωτερικών, Παιδείας, Θρησκευμάτων και Αθλητισμού, Υγείας, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Δικαιοσύνης, Πολιτισμού, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας και Επικρατείας κατέθεσαν στις 7-1-2025 σχέδιο νόμου: «Θέσπιση προδιαγραφών ακινήτων βραχυχρόνιας μίσθωσης, περιβαλλοντική κατάταξη καταλυμάτων, απλούστευση διαδικασίας ίδρυσης τουριστικών επιχειρήσεων και ειδικότερες διατάξεις ελέγχου και ενίσχυσης πλαισίου τουριστικών υποδομών», σελ.

ΠΡΟΕΔΡΕΥΩΝΤΕΣ

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί διαδικαστικού θέματος:

 ΠΛΑΚΙΩΤΑΚΗΣ Ι. , σελ.

Β. Επί των επικαίρων ερωτήσεων:

 ΑΠΟΣΤΟΛΑΚΗ Ε. , σελ.
 ΓΕΡΑΠΕΤΡΙΤΗΣ Γ. , σελ.
 ΘΕΟΔΩΡΙΚΑΚΟΣ Π. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΠΕΤΡΑΛΙΑΣ Α. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ Ν΄

Παρασκευή 10 Ιανουαρίου 2025

Αθήνα, σήμερα στις 10 Ιανουαρίου 2025, ημέρα Παρασκευή και ώρα 9.11΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Καλή Χρονιά! Υγεία, ευτυχία και δημιουργικότητα!

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 19-12-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΜΘ΄ συνεδριάσεώς του, της Πέμπτης 19 Δεκεμβρίου 2024, όσον αφορά στην ψήφιση στο σύνολο του σχεδίου νόμου: «Αναδιάρθρωση σιδηροδρομικού τομέα και ενίσχυση ρυθμιστικών φορέων μεταφορών και άλλες διατάξεις».)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Σπυρίδωνα Κουλκουδίνα, Βουλευτή Πιερίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το mail με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το mail με τις απαντήσεις)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 13 Ιανουαρίου 2025.

Α. Επίκαιρες Ερωτήσεις πρώτου κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 332/7-1-2025 επίκαιρη ερώτηση της Βουλευτού Α΄ Θεσσαλονίκης της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Αικατερίνης Νοτοπούλου προς την Υπουργό Κοινωνικής Συνοχής και Οικογένειας, με θέμα: «Η κατάσταση στο Κέντρο Αποθεραπείας και Αποκατάστασης Παιδιών με Αναπηρία Θεσσαλονίκης «Άγιος Δημήτριος»».

2. Η με αριθμό 330/7-1-2025 επίκαιρη ερώτηση του Βουλευτή Ηρακλείου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Εμμανουήλ Συντυχάκη προς τον Υπουργό Παιδείας, Θρησκευμάτων και Αθλητισμού, με θέμα: «Να σταματήσει κάθε δίωξη σε βάρος των τριών απεργών εκπαιδευτικών στο Ηράκλειο Κρήτης, που συμμετέχουν στην προκηρυγμένη απεργία-αποχή».

3. Η με αριθμό 341/7-1-2025 επίκαιρη ερώτηση του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανάσιου Ηλιόπουλου προς τον Υπουργό Παιδείας, Θρησκευμάτων και Αθλητισμού, με θέμα: «Η πολιτεία οφείλει, έστω και καθυστερημένα, να τερματίσει τις κατάφωρες διακρίσεις σε βάρος αναπληρωτών εκπαιδευτικών».

4. Η με αριθμό 334/7-1-2025 επίκαιρη ερώτηση της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς την Υπουργό Εργασίας και Κοινωνικής Ασφάλισης, με θέμα: «Συνεχιζόμενη εκτίναξη των εργατικών δυστυχημάτων και ατυχημάτων το 2024».

Β. Επίκαιρες Ερωτήσεις δεύτερου κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 333/7-1-2025 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Περιβάλλοντος και Ενέργειας, με θέμα: «Αντιπλημμυρική θωράκιση Θεσσαλίας».

2. Η με αριθμό 337/7-1-2025 επίκαιρη ερώτηση του Βουλευτή Αιτωλοακαρνανίας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Μιλτιάδη Ζαμπάρα προς τον Υπουργό Εθνικής Οικονομίας και Οικονομικών, με θέμα: «Εκτόξευση πλειστηριασμών στην Αιτωλοακαρνανία και ανάγκη προστασίας των πολιτών».

3. Η με αριθμό 338/7-1-2025 επίκαιρη ερώτηση της Βουλευτού Α΄ Θεσσαλονίκης της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Αικατερίνης Νοτοπούλου προς την Υπουργό Κοινωνικής Συνοχής και Οικογένειας, με θέμα: «Η ψηφιακή έρημος της Ελλάδας για τα Άτομα με Αναπηρία, με αποκαλυπτικές αποδείξεις».

4. Η με αριθμό 339/7-1-2025 επίκαιρη ερώτηση του Βουλευτή Α΄ Ανατολικής Αττικής της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Γεωργίου Καραμέρου προς τον Υπουργό Προστασίας του Πολίτη, με θέμα: «Το μακελειό στους Θρακομακεδόνες και η εγκληματικότητα που καλπάζει στην Ανατολική Αττική».

5. Η με αριθμό 340/7-1-2025 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, με θέμα: «Σε ‘‘αχαρτογράφητα ύδατα’’ η ελληνική γεωργία από την Συμφωνία Ε.Ε. - χωρών της Mercosur;».

Αναφορές-Ερωτήσεις (Άρθρο 130 παράγραφος 5 του Κανονισμού της Βουλής)

1. Η με αριθμό 1696/19-11-2024 ερώτηση του Ανεξάρτητου Βουλευτή Αιτωλοακαρνανίας κ. Μάριου Σαλμά προς τον Υπουργό Εθνικής Οικονομίας και Οικονομικών, με θέμα: «Προστασία των δανειοληπτών από την εκμετάλλευση των Funds διαχειριστών δανείων: Πώς ο νόμος περί μεταβίβασης των απαιτήσεων από δάνεια και πιστώσεις μετατράπηκε σε δίοδο αισχροκέρδειας;».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

«Με την παρούσα, σας ενημερώνουμε σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου την Παρασκευή 10 Ιανουαρίου 2025, ότι οι επίκαιρες ερωτήσεις που θα συζητηθούν είναι οι εξής: Η υπ’ αριθμόν 336/7-1-2025 επίκαιρη ερώτηση θα απαντηθεί από τον Υπουργό Εξωτερικών, τον κ. Γεώργιο Γεραπετρίτη, η υπ’ αριθμόν 331/7-1-2025 επίκαιρη ερώτηση θα απαντηθεί από τον Υπουργό Ανάπτυξης, τον κ. Παναγιώτη Θεοδωρικάκο και η υπ’ αριθμόν 335/7-1-2025 επίκαιρη ερώτηση θα απαντηθεί από τον Υφυπουργό Εθνικής Οικονομίας και Οικονομικών, τον κ. Αθανάσιο Πετραλιά και παρακαλούμε όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων της διαδικασίας όσο και οι ερωτώντες Βουλευτές.

Κατόπιν τούτου, θα ξεκινήσουμε με την πρώτη με αριθμό 336/7-1-2025 επίκαιρη ερώτηση δεύτερου κύκλου της Προέδρου της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Εξωτερικών, με θέμα: «Η Γενοκτονία των Παλαιστινίων από το κράτος του Ισραήλ και ο ρόλος της Ελλάδας, ως μη μόνιμου μέλους του Συμβουλίου Ασφαλείας του ΟΗΕ».

Παρακαλώ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Δεν είναι τυχαίο, νομίζω, ότι η Πλεύση Ελευθερίας εγκαινιάζει με αυτή την επίκαιρη ερώτηση και με την επόμενη τη συνεδρίαση της Ολομέλειας, την πρώτη για το 2025. Έτσι, νομίζω ότι δίνουμε ένα στίγμα και μια αφετηρία και για την Κυβέρνηση καλού παραδείγματος παρουσίας μέσα στη Βουλή, με το καλημέρα, πραγματικής κοινοβουλευτικής λειτουργίας, Αντιπολίτευσης και βεβαίως, ελέγχου της κυβερνητικής πολιτικής, αλλά και πρότασης σε σχέση με τις δέουσες πρωτοβουλίες.

Εύχομαι Καλή Χρονιά να έχουμε και καλή κοινοβουλευτική λειτουργία και θέλω να εκφράσω τη συγκίνησή μου για το γεγονός ότι ξεκινάει η Ολομέλεια της Βουλής -και είναι αυτό συμβολικά και ιστορικά σημαντικό- με τη συζήτηση ενός ζητήματος που αποτελεί τον πυρήνα των διεθνών υποχρεώσεων της χώρας μας, αλλά και της διεθνούς κοινότητας και των οργάνων του ΟΗΕ, στα οποία αυτή τη στιγμή μετέχουμε με αναβαθμισμένο ρόλο, ως μη μόνιμο μέλος του Συμβουλίου Ασφαλείας, το οποίο, ως γνωστόν, έχει πολύ περιορισμένη σύνθεση, μόνιμα μέλη στα οποία δεν ανήκουμε και μη μόνιμα μέλη στα οποία η Ελλάδα εντάχθηκε και μάλιστα, θα προεδρεύσει κιόλας του Συμβουλίου Ασφαλείας, με βάση τη διαδικασία που προβλέπεται στις λειτουργίες του ΟΗΕ.

Η γενοκτονία σε βάρος του παλαιστινιακού λαού είναι ένα γεγονός που προσκαλεί την ανθρωπότητα, όχι τις κυβερνήσεις μόνο, την ανθρωπότητα να ανταποκριθεί στη δέσμευση με την οποία η διεθνής κοινότητα αποφάσισε μετά τον Β΄ Παγκόσμιο Πόλεμο το «ποτέ ξανά», ποτέ ξανά πόλεμος, ποτέ ξανά γενοκτονία, ποτέ ξανά εγκλήματα κατά της ανθρωπότητας, ποτέ ξανά απώλειες ανθρώπινων ζωών, αδικοχαμένων παιδιών, γυναικών, ανδρών, γηραιών, ποτέ ξανά διακύβευση της ειρήνης, ποτέ ξανά υποτίμηση και εξαΰλωση της ανθρώπινης ζωής.

Η χώρα μας και ο λαός μας, αυτός ο μικρός, αλλά γενναίος και μεγάλος λαός, κατέγραψε στη διάρκεια του Β΄ Παγκοσμίου Πολέμου τις πιο λαμπρές σελίδες αντίστασης. Παρά τους συσχετισμούς, παρά τους υπολογισμούς ο λαός μας όρθωσε ανάστημα, όχι με εξοπλιστικές εγγυήσεις, αλλά με εγγύηση την πίστη στο δίκαιο, την πίστη στον άνθρωπο και την άρνηση υποταγής στις πιο σκοτεινές δυνάμεις που ενεργοποιήθηκαν, στον ναζισμό.

Σήμερα, κύριε Υπουργέ -και σας ευχαριστώ που δεχθήκατε να απαντηθεί η ερώτηση αυτή, και μάλιστα προσδιορίστηκε πρώτη- σήμερα η χώρα μας, ο λαός μας, η διεθνής κοινότητα, ο ΟΗΕ, είναι ενώπιον μιας ιστορικής πρόκλησης. Θα ανταποκριθούμε στην ανθρώπινη υποχρέωσή μας να προστατεύσουμε τα θύματα, να εγγυηθούμε το δίκαιο, να δράσουμε με τρόπο που θα δικαιώνει ανθρώπους οι οποίοι σφαγιάστηκαν, εκτελέστηκαν, θυσιάστηκαν, κλείστηκαν σε στρατόπεδα συγκέντρωσης, εξοντώθηκαν πριν από ογδόντα χρόνια; Ή θα καταγραφούμε στην ιστορία ως κάποιοι που σφύριζαν αδιάφορα την ώρα που η γενοκτονία σε βάρος ενός λαού καταγραφόταν, χάρη στην τεχνολογία, σε live μετάδοση, σε ζωντανή μετάδοση από τα ίδια τα θύματα;

Είμαστε στην εποχή που η ανθρωπότητα παρακολουθεί σοκαρισμένη σε ζωντανή μετάδοση μία γενοκτονία. Και κανείς δεν θα μπορεί να πει μετά από λίγα χρόνια ότι εμείς δεν ξέραμε, δεν καταλάβαμε, δεν είδαμε, νομίζαμε. Δεν είμαστε οι κάτοικοι ενός χωριού δίπλα στο Άουσβιτς, δίπλα στο Μαουτχάουζεν, δίπλα σε στρατόπεδα συγκέντρωσης και τόπους-κολαστήρια που θα πουν μεθαύριο ότι δεν ξέραμε τι συνέβαινε δίπλα μας. Είμαστε εκείνη η κοινωνία που έχει την ευθύνη με τον πιο αποτελεσματικό τρόπο να παρέμβει και να σταματήσει τη γενοκτονία.

Και η έννοια της επίκαιρης ερώτησής μου, κύριε Υπουργέ και κύριε Πρόεδρε, είναι ακριβώς η παρακίνηση της Ελλάδας, όπως εκπροσωπείται στα διεθνή όργανα, και πλέον στο Συμβούλιο Ασφαλείας του ΟΗΕ -εκπροσώπηση που θεωρούμε πάρα πολύ σημαντική- να δράσει για την ειρήνη και να καταγράψει ιστορικές πρωτοβουλίες. Εμείς, κύριε Υπουργέ, σε αυτό, όχι απλώς θα σας παρακινήσουμε, αλλά θα γίνουμε σκιά σας, και θα προπορευθούμε κιόλας, γιατί θεωρούμε ότι είναι απαραίτητο –απαραίτητο- αυτή τη στιγμή να αναληφθούν δραστικές πρωτοβουλίες.

Παρακολουθώ με μεγάλη συγκίνηση και σοκ εδώ και δεκαπέντε πια, σχεδόν δεκαπέντε μήνες, μία γυναίκα, την ειδική εμπειρογνώμονα του ΟΗΕ για την Παλαιστίνη, την κ. Φραντσέσκα Αλμπανέζε, να παρεμβαίνει ξανά και ξανά σε διεθνές επίπεδο, και να λέει ξανά και ξανά «έχουμε ευθύνη», και να θυμίζει ξανά και ξανά τους κανόνες του Διεθνούς Δικαίου, του Διεθνούς Ποινικού Δικαίου -είναι αυτά που εγώ έχω σπουδάσει και είναι ειδίκευσή μου- τους κανόνες εκείνους που μας υποχρεώνουν να σταματήσουμε την εγκληματική πολιτική του Ισραήλ. Παρακολουθώ τις παρεμβάσεις του Γενικού Γραμματέα του ΟΗΕ κ. Γκουτέρες, ο οποίος κηρύχθηκε, όπως και η κ. Αλμπανέζε, persona non grata στο Ισραήλ επειδή υπενθύμιζε τις καταστατικές αρχές του ΟΗΕ προστασίας της διεθνούς ειρήνης και ασφάλειας, διαφύλαξης των ανθρωπίνων δικαιωμάτων, διαφύλαξης των ανθρωπίνων ζωών.

Συνάντησα τον Ύπατο Αρμοστή του ΟΗΕ για τα ανθρώπινα δικαιώματα, τον κ. Volker Turk ,που επισκέφθηκε τη χώρα μας και συνάντησε και τον Πρωθυπουργό, και, αν δεν κάνω λάθος, συναντήθηκε και μαζί σας, ο οποίος την τελευταία μέρα του χρόνου του 2024 είχε την έγνοια ότι πρέπει να κατατεθεί -και κατέθεσε- προς το Συμβούλιο Ασφαλείας του ΟΗΕ ειδική έκθεση για την κατάσταση των νοσοκομείων στη Γάζα, για τις επιθέσεις στα νοσοκομεία στη Γάζα, για την παντελή έλλειψη πρόσβασης σε υγειονομική κάλυψη και περίθαλψη για έναν ολόκληρο πληθυσμό, για δύο εκατομμύρια ανθρώπους, οι οποίοι αυτήν την στιγμή έχουν όλοι καταστεί εκτοπισμένοι, όλοι έχουν καταστεί ευάλωτοι.

Υπάρχουν πάνω από σαράντα πέντε χιλιάδες επιβεβαιωμένα θύματα των ενεργειών του Ισραήλ. Και, δυστυχώς, κύριε Υπουργέ και κύριε Πρόεδρε, υπάρχουν περίπου δεκαεπτά χιλιάδες επιβεβαιωμένα παιδιά θύματα των ενεργειών του Ισραήλ. Και όταν αναφέρομαι στο Ισραήλ, αναφέρομαι στην κυβέρνηση Νετανιάχου, αναφέρομαι σε μια εγκληματική δηλαδή οντότητα, της οποίας ο επικεφαλής διώκεται πλέον και καταζητείται από το Διεθνές Ποινικό Δικαστήριο, που εξέδωσε εντάλματα σύλληψης και για τον Νετανιάχου και για τον πρώην Υπουργό Άμυνας Γκάλαντ για τα γεγονότα που έχουν εκτυλιχθεί και αποτυπωθεί.

Με βάση αυτά, κύριε Υπουργέ, η θέση της Πλεύσης Ελευθερίας, όπως σας την έχω εκφράσει και στις επίσημες συναντήσεις ενημέρωσης, που προς τιμήν σας, με συνέπεια προκαλείτε, σε σχέση με την εξωτερική πολιτική, όπως σας έχω, λοιπόν, δηλώσει, για εμάς είναι κορυφαίας σημασίας η ελληνική εξωτερική πολιτική σε αυτό το σημείο να εκφραστεί με τρόπο σύστοιχο προς τις υποχρεώσεις μας και την ιστορική μας ευθύνη, αλλά και την ιστορική παρουσία και συγκινητική αυτοθυσία του ελληνικού λαού για το δίκιο και την ειρήνη. Είναι σημαντικό ως μέλος του Συμβουλίου Ασφαλείας του ΟΗΕ πλέον η Ελλάδα να προκαλέσει γεγονότα, να επιταχύνει τις πρωτοβουλίες και να παρέμβει. Γράφεται ιστορία και οφείλουμε να ανταποκριθούμε, να προστατεύσουμε, να εγγυηθούμε.

Η ερώτησή μου, λοιπόν, είναι συγκεκριμένη και έχει να κάνει με το εάν έχετε εντάξει στις πρωτοβουλίες σας και στον προγραμματισμό σας με υψηλή προτεραιότητα την παρέμβαση σε επίπεδο εξωτερικής πολιτικής για την αποτροπή της συνέχισης της γενοκτονίας, για τη λογοδοσία των υπαιτίων και για την προστασία των θυμάτων.

Κλείνω την ανάπτυξη της επίκαιρης ερώτησής μου με μια παράμετρο της γενοκτονίας, την οποία προσωπικά θεωρώ ότι έχουμε και έχετε και έχουμε όλοι τεράστια ευθύνη να μην την αφήσουμε αφώτιστη ούτε και ατιμώρητη, και έχει να κάνει με την στοχοποίηση -όχι απλώς με τη θυματοποίηση, με τη στοχοποίηση- των παιδιών.

Γιατροί, όσοι καταφέρουν να επιζήσουν, νοσηλευτές, ανθρωπιστική βοήθεια και μέλη ανθρωπιστικών αποστολών ακόμη και του ΟΗΕ, δημοσιογράφοι όσοι επιζούν -πάνω από διακόσιοι

 δημοσιογράφοι θύματα αυτής της γενοκτονίας- καταγράφουν ότι υπάρχει πλέον στοιχειοθέτηση εσκεμμένης δολοφονίας παιδιών. Παιδιά βρίσκονται με τραύματα ακριβείας από drones στην καρδιά και στο κεφάλι. Υπάρχει μια παρατεταμένη και συστηματική τέτοια που ορίζεται στο Διεθνές Ποινικό Δίκαιο και στο Διεθνές Ανθρωπιστικό Δίκαιο στοχοποίηση των παιδιών, των πιο ευάλωτων, των πιο ανυπεράσπιστων, των πιο ιερών προσώπων και η ερώτησή μου έχει να κάνει και με το εάν θα αναλάβει η χώρα, όπως οφείλει, πρωτοβουλίες προκειμένου να προστατευθούν τα παιδιά που έχουν επιζήσει -αυτήν την στιγμή ξεψυχούν μωρά από την υποθερμία στη Γάζα, ξεψυχούν νεογέννητα-, εάν η Ελλάδα θα ανταποκριθεί, δηλαδή, σε όλα εκείνα που ιστορικά ο λαός μας εγγυήθηκε, όλα αυτά που αποτελούν και στοιχείο της ταυτότητάς μας.

Κύριε Υπουργέ, η συγκεκριμένη επίκαιρη είναι η έναρξη μιας δικής μας, κατά τη δέσμευσή μας, συμβολής με κάθε τρόπο στο να αναληφθούν όλες οι πρωτοβουλίες, να φωτιστούν όλες οι παράμετροι, να επικρατήσει η ειρήνη, να αποδοθεί δικαιοσύνη και η ανθρωπότητα να ανταποκριθεί στο «ποτέ ξανά», αυτό που το επικαλούμαστε και το επικαλούνται οι ηγεσίες όταν θέλουν να πατάξουν τις δυνάμεις του νεοναζισμού, αλλά δεν το τιμούν αυτό το «ποτέ ξανά» όταν αφήνουν μια γενοκτονία να συνεχίσει να εκτυλίσσεται σε ζωντανή μετάδοση σε παγκόσμια προβολή και με προσχήματα τα οποία είναι ντροπιαστικά για εκείνες τις ηγεσίες που τα επικαλούνται, όπως νομικίστικου τύπου προσχήματα για το εάν πληρούται ή δεν πληρούται η νομική υπόσταση, η αντικειμενική και η υποκειμενική υπόσταση μιας γενοκτονίας.

Είναι ο ορισμός της γενοκτονίας αυτό το οποίο συντελείται και επειδή εγώ δεν έχω καμμία απολύτως νομική ανασφάλεια σε σχέση με αυτό που είναι το αντικείμενό μου, αλλά κυρίως που είναι ένα θέμα ανθρώπινο, ανθρωπιστικό και βαθύτατα πραγματικό, η γενοκτονία πρέπει να κατονομαστεί ως τέτοια χωρίς κανενός είδους αστερίσκο και η αντίδραση της διεθνούς κοινότητας πρέπει να είναι η αντίδραση σε γενοκτονία. Και επειδή η Ελλάδα μπορεί να είναι μικρή χώρα, αλλά έχει μεγάλη ιστορία, είναι αυτό που αναλογεί στη χώρα μας η ιστορική ανάληψη πρωτοβουλίας και σε αυτό όχι απλώς θα σας παρακινήσουμε, αλλά θα σας πιέσουμε και με κάθε τρόπο θα πλαισιώσουμε μια τέτοια δράση της εξωτερικής πολιτικής.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κυρία Πρόεδρο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαπέντε μαθήτριες και μαθητές και δύο εκπαιδευτικοί συνοδοί τους από το 1ο Γενικό Λύκειο Κορωπίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Καλή χρονιά εύχομαι σε όλους.

Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Κύριε Πρόεδρε, να ευχηθώ και εγώ στην Εθνική Αντιπροσωπεία καλή χρονιά, υγεία και ευημερία για τον ελληνικό λαό και ειρήνη για τον κόσμο.

Και, βεβαίως, είναι υψηλού συμβολισμού το γεγονός ότι η πρώτη συνεδρίαση έχει ως βασικό θέμα το ζήτημα της Μέσης Ανατολής, που αυτήν την στιγμή εξακολουθεί να βρίσκεται σε έξαρση. Πρόκειται για μια πανθομολογούμενη αποτυχία της διεθνούς αρχιτεκτονικής ασφαλείας να μπορέσει να εμποδίσει την κατάσταση που αναπτύχθηκε και η οποία έχει δημιουργήσει τεράστια ζητήματα σε ό,τι αφορά την προστασία του Διεθνούς Δικαίου και ιδίως του Ανθρωπιστικού Δικαίου.

Θα ήθελα ιδιαιτέρως να ευχαριστήσω την Πλεύση Ελευθερίας και την Πρόεδρο, την κ. Κωνσταντοπούλου, η οποία και ως κόμμα και προσωπικά έχει επανειλημμένως αναδείξει την ευαισθησία για τα ζητήματα της Μέσης Ανατολής και πάντοτε είναι σημαντικό να λαμβάνει η Κυβέρνηση τα ερεθίσματα από τη Βουλή σε σχέση με μείζονα ζητήματα που αυτήν την στιγμή βρίσκονται στην αιχμή της διεθνούς πολιτικής και ιδίως δεδομένης της ανάληψης από τη χώρα μας της ιδιαιτέρως σημαντικής θέσης ως μη μονίμου μέλους στο Συμβούλιο Ασφαλείας του Οργανισμού Ηνωμένων Εθνών για τη διετία 2025-2026, μια περίοδο η οποία είναι η πιο σύνθετη, η πιο ρευστή μεταπολεμικά, μια περίοδο, η οποία σηματοδοτείται από σειρά πολέμων όχι μόνο στη Μέση Ανατολή και την Ουκρανία, που αποτελούν, αν θέλετε, την κορυφή ενός παγόβουνου ενόπλων συρράξεων σε όλον τον κόσμο, κρίσεων, εμφυλίων πολέμων, αυταρχικών καθεστώτων που συνθέτουν ένα τοπίο εξαιρετικά σύνθετο στη διεθνή διπλωματία.

Η Ελλάδα από την πρώτη στιγμή, κυρία Πρόεδρε, τάχθηκε με το μέρος του Διεθνούς Δικαίου. Ήταν η πρώτη χώρα η οποία διεμήνυσε ότι θα πρέπει να τηρούνται αυστηρώς οι όροι του Ανθρωπιστικού Δικαίου, θέση την οποία εξέφρασα και εγώ δύο μέρες μετά την απρόκλητη επίθεση της Χαμάς στο Ισραήλ και είχα την ευκαιρία να τοποθετηθώ όταν λίγες εβδομάδες μετά την 7η Οκτωβρίου επισκέφθηκα τη Ραμάλα και την παλαιστινιακή αρχή.

Στον διαδραμόντα χρόνο η Ελλάδα συνέχισε με συνέπεια να εκφράζει τη θέση ότι θα πρέπει να υπάρξει κατάπαυση του πυρός, προφανώς απελευθέρωση των ομήρων χωρίς όρους, πλήρης ανθρωπιστική βοήθεια, έτσι ώστε να εκκινήσει η ειρηνευτική διαδικασία που θα οδηγήσει στην αναγνώριση και του παλαιστινιακού κράτους.

Στο πλαίσιο αυτό η Ελλάδα έχει ήδη αποστείλει τρεις ανθρωπιστικές αποστολές, οι οποίες περιλαμβάνουν υλικό ιατροφαρμακευτικό, καθώς επίσης και προϊόντα πρώτης ανάγκης και ζήτησης.

Έχουμε ήδη συνεισφέρει οικονομικά και θα συνεχίσουμε να συνεισφέρουμε σε περισσότερα επίπεδα για την ανθρωπιστική ανακούφιση των πληγέντων στη Λωρίδα της Γάζας είτε ανταποκρινόμενοι στο κάλεσμα του Παγκόσμιου Οργανισμού Υγείας είτε μέσω της UNICEF είτε μέσω της Υπηρεσίας Αρωγής και Έργων του ΟΗΕ για τους παλαιστίνιους πρόσφυγες στην Εγγύς Ανατολή, την UNRWA, που όπως γνωρίζετε, κυρία Πρόεδρε, η Ελλάδα έχει σθεναρά υποστηρίξει ως τον μόνο ουσιαστικό και βιώσιμο τρόπο για να μπορέσει να διοχετευθεί απρόσκοπτη ανθρωπιστική βοήθεια στα παλαιστινιακά εδάφη.

Σε σχέση με την παρουσία μας στο Συμβούλιο Ασφαλείας του Οργανισμού Ηνωμένων Εθνών, θέλω να υπενθυμίσω ότι η Ελλάδα εξελέγη με ένα εξαιρετικά υψηλό ποσοστό σχεδόν ομόφωνα από όλα τα κράτη, περιλαμβανομένων και τα κράτη του αραβικού κόσμου, έχοντας ως βασικές προτεραιότητες μεταξύ άλλων, πρώτον, την ειρηνική επίλυση των διαφορών που επιδιώκουμε να θέσουμε ένα νέο πλαίσιο σε ό,τι αφορά την ειρήνη των λαών, δεύτερον, τη θέση των γυναικών στην ειρήνη και την ασφάλεια του κόσμου και, τρίτον, στην προστασία των παιδιών σε κατάσταση ενόπλων συρράξεων.

Με αυτές τις τρεις προτεραιότητες η Ελλάδα -νομίζω- θέτει ακριβώς τα ζητήματα αιχμής όχι μόνο στη Μέση Ανατολή αλλά και στον κόσμο ολόκληρο. Είναι δε πρόθεσή μας να αναλάβουμε ενεργητικές πρωτοβουλίες ως προς τα ζητήματα αυτά.

Σε ό,τι αφορά την προσπάθεια για την ειρηνική επίλυση του Μεσανατολικού για την άμεση κατάπαυση του πυρός, η Ελλάδα έχει οργανώσει σειρά πρωτοβουλιών σε πολλά επίπεδα και στο Συμβούλιο Ασφαλείας, στο οποίο έχουμε δηλώσει τη διάθεσή μας να αναλάβουμε ενεργητική πρωτοβουλία τόσο κατά τη διάρκεια των συνεδριάσεων όσο και ιδίως κατά τον χρόνο της ελληνικής προεδρίας στο Συμβούλιο Ασφαλείας –της οποίας η πρώτη περίοδος θα είναι τον ερχόμενο Μάιο- όσο επίσης και στο πλαίσιο της Ευρωπαϊκής Ένωσης όπου η Ελλάδα έχει αναλάβει σειρά συγκεκριμένων πρωτοβουλιών οι οποίες αναφέρονται στην άμεση διασύνδεση του αραβικού κόσμου με την Ευρωπαϊκή Ένωση, στην ενίσχυση των θεσμών της παλαιστινιακής Αρχής, για να αναλάβει την πολιτική καθηγεσία της Παλαιστίνης, όπως επίσης και σε ζητήματα που έχουν να κάνουν ιδίως με την ανακούφιση των παιδιών τα οποία αυτή τη στιγμή υποφέρουν στη Λωρίδα της Γάζας.

Ιδιαίτερα σε ό,τι αφορά το ζήτημα των παιδιών, θα ήθελα να σας ενημερώσω, κυρία Πρόεδρε, ότι είναι σε εξέλιξη με πρωτοβουλία της Ελλάδας μία σημαντική δράση η οποία αφορά τόσο την υποδοχή παιδιών από την Παλαιστίνη που έχουν προβλήματα υγείας -και ιδιαιτέρως θέλω να αναδείξω τα προβλήματα όχι μόνο σωματικής υγείας αλλά επίσης και ψυχικής υγείας που ευλόγως ταλανίζουν τα παιδιά που έχουν υποφέρει πάρα πολύ από τον πόλεμο- όπως επίσης και επιτόπια στη Λωρίδα της Γάζας για τη δημιουργία συνθηκών άμεσης ιατρικής παρέμβασης για τα παιδιά.

Σε αυτό το πλαίσιο συνεργαζόμαστε όχι μόνο με την UNICEF αλλά και με την Ύπατη Αρμοστεία του Οργανισμού Ηνωμένων Εθνών για τα ανθρώπινα δικαιώματα. Ο ίδιος είχα συνάντηση, όπως σωστά είπατε, πριν από λίγες εβδομάδες με τον Ύπατο Εκπρόσωπο, τον Φόλκερ Τούρκ, καθώς επίσης και με μη κυβερνητικές οργανώσεις, έτσι ώστε να παράσχουμε την αναγκαία βοήθεια. Ήδη βρίσκεται σε εξέλιξη αυτό το πρόγραμμα και θα σας ενημερώνω σχετικά διαρκώς.

Θα ήθελα επίσης να επισημάνω κλείνοντας, κυρία Πρόεδρε, ότι στο πλαίσιο της προσπάθειας που γίνεται για την αναβάθμιση της ανθρωπιστικής βοήθειας όσο και για την άμεση κατάπαυση του πυρός έχουν αναληφθεί σειρά πρωτοβουλιών το τελευταίο διάστημα και θα αναληφθούν και στο μέλλον ακόμη περισσότερες σε επίπεδο περιφερειακό. Τις τελευταίες εβδομάδες έχουμε επισκεφθεί τον Λίβανο, την Αίγυπτο και τη Δευτέρα θα βρισκόμαστε στη Σαουδική Αραβία. Ένα σημαντικότατο θέμα, το πρώτο θέμα της ατζέντας, είναι η κατάσταση στη Μέση Ανατολή και πώς θα μπορέσουμε άμεσα να καταστείλουμε τις εχθροπραξίες και εγώ ο ίδιος το αμέσως επόμενο διάστημα θα επισκεφθώ εκ νέου το Ισραήλ και την Παλαιστίνη στην προσπάθεια την οποία καταβάλλουμε ώστε η Ελλάδα ενεργητικά να συνεισφέρει για την άμεση διακοπή της οποιασδήποτε εχθροπραξίας, για να μπορέσουμε επιτέλους να αναλάβουμε την ανθρωπιστική προστασία στη Λωρίδα της Γάζας και να συμβάλουμε στην ανοικοδόμησή της.

Θα ήθελα κλείνοντας να επαναλάβω την πάγια θέση της ελληνικής Κυβέρνησης και της ελληνικής πολιτείας για την αναγνώριση του Παλαιστινιακού Κράτους, που θα πρέπει να είναι το όραμα για την επίλυση της μακροχρόνιας διένεξης στη Μέση Ανατολή.

Η Ελλάδα, κυρία Πρόεδρε, θα βρίσκεται διαρκώς στο προσκήνιο των πρωτοβουλιών με πίστη στο Διεθνές Δίκαιο, χωρίς καμμία απολύτως παραχώρηση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Ορίστε, κυρία Πρόεδρε, έχετε τον λόγο για τη δευτερολογία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

Κύριε Υπουργέ, ξέρετε πάρα πολύ καλά ότι εμείς δεν υπάρχει καμμία περίπτωση να στρογγυλέψουμε το τετράγωνο ή να νερώσουμε το κρασί μας. Μας ακούνε και τα παιδιά που τώρα φεύγουν και είναι σημαντικό ότι σε αυτή τη συνεδρίαση είχαμε και παιδιά και έχουμε παιδιά. Πρόσεξα πάρα πολύ τις διατυπώσεις που υιοθετήσατε. Πρόσεξα ότι δεν είπατε τη λέξη γενοκτονία. Πρόσεξα ότι δεν αναφερθήκατε στην ποινική διάσταση. Πρόσεξα ότι σαφώς αποφύγατε -και χαίρομαι- μία αναπλαισίωση της ιστορίας, αυτό δηλαδή που επιχειρήθηκε στην έναρξη αυτής της νέας φάσης μιας απροκάλυπτης γενοκτονίας, την αναπλαισίωση η οποία ξεκίνησε με την εντελώς προκλητική κατασκευή ότι τα εγκλήματα πολέμου, ότι τα εγκλήματα κατά της ανθρωπότητας, ότι η γενοκτονία μπορεί ποτέ να εντάσσονται ή να δικαιολογούνται ή να στοιχειοθετούν άμυνα οποιουδήποτε κράτους έναντι οποιασδήποτε ενέργειας. Δεν υπάρχει κανένα δικαίωμα άμυνας και χαίρομαι που δεν επαναλήφθηκε αυτό και χαίρομαι και που σε διεθνές επίπεδο έχει πια υποχωρήσει αυτή η αρχική ανακαταγραφή. Δεν υπάρχει κανένα δικαίωμα άμυνας που να υλοποιείται με διεθνή εγκλήματα. Δεν υπάρχει κανένα δικαίωμα στο έγκλημα υπό καμμία συνθήκη. Αυτό είναι το οποίο οι λαοί, οι χώρες και η διεθνής κοινότητα μετά από την τραυματική εμπειρία του Β΄ Παγκοσμίου Πολέμου συμφώνησαν και από τις δίκες της Νυρεμβέργης είναι σαφές ότι εκείνοι οι πολιτικοί ηγέτες και στρατιωτικοί ηγέτες που δίνουν εντολές ή που παραλείπουν να αποτρέψουν ή που συγκαλύπτουν διεθνή εγκλήματα έχουν όχι μόνον πολιτική αλλά και ατομική ποινική ευθύνη κατά τις αρχές του Διεθνούς Ποινικού Δικαίου.

Εμείς, λοιπόν, είμαστε εδώ για να σας πιέσουμε -και θα σας πιέσουμε και άλλο- να πείτε τη λέξη γενοκτονία και όχι να την πείτε εδώ μόνο στη Βουλή αλλά να την πείτε στον Οργανισμό Ηνωμένων Εθνών, εκεί όπου πια οι εκπρόσωποι του παλαιστινιακού λαού κάνουν παρεμβάσεις καταρρέοντας, κλαίνε οι μόνιμοι αντιπρόσωποι. Προχθές κατέρρευσε ο μόνιμος αντιπρόσωπος της Παλαιστίνης διαβάζοντας το γράμμα του γιατρού -από τους πολλούς γιατρούς και υγειονομικούς που δολοφονήθηκαν, βασανίστηκαν -που έλεγε ότι «εμείς θα παραμείνουμε μέχρι τέλους και όσοι αντέξουμε, όποιοι επιζήσουν θα γράψουν την ιστορία».

Η ιστορία, βεβαίως, δεν μπορεί να πλαστογραφηθεί και αυτό το οποίο σήμερα είναι το διακύβευμα είναι το πώς θα σταθούμε όλοι μας.

Εμείς δεν μπορούμε να παραμείνουμε άπρακτοι και δεν θα παραμείνουμε, γι’ αυτό και έχουμε από τον Οκτώβριο του 2023 μέχρι σήμερα κάνει τις περισσότερες παρεμβάσεις εδώ στη Βουλή. Δεκαοχτώ επίκαιρες ερωτήσεις έχω καταθέσει στον Πρωθυπουργό που δεν έχει έρθει να τις απαντήσει, εννέα επίκαιρες ερωτήσεις έχει καταθέσει ο κ. Καζαμίας σε εσάς. Νομίζω ότι μπορεί να αγγίζουν και τις εκατό οι ομιλίες και παρεμβάσεις μας στη Βουλή, μπορεί να είναι και περισσότερες. Φέραμε εδώ τον Πρέσβη της Παλαιστίνης για το θέμα ακριβώς της υγείας και των νοσοκομείων. Στις αρχές του Νοέμβρη του 2023, πριν από δεκατέσσερις μήνες, συναντηθήκαμε με εκπροσώπους της παλαιστινιακής κοινότητας, με τον Υπουργό Εξωτερικών της παλαιστινιακής Αρχής.

Σε κάθε μας συνάντηση -το ξέρετε, κύριε Υπουργέ- είναι ένα θέμα που σας το θέτουμε και δεν είναι -και θέλω να το πω και να το υπογραμμίσω- ένα γενικό ενδιαφέρον γεωπολιτικό για το Μεσανατολικό. Είναι μία πάρα πολύ συγκεκριμένη στάση ζωής και πολιτική στάση: Εμείς απέναντι στη γενοκτονία, απέναντι στα εγκλήματα πολέμου, απέναντι στα εγκλήματα κατά της ανθρωπότητας δεν μένουμε με σταυρωμένα χέρια.

Και αυτό σας ζητώ και σας καλώ να το απαντήσετε θετικά. Και σας διαβεβαιώ ότι εμείς δεν θα μείνουμε στις επίκαιρες ερωτήσεις που θα καταθέτουμε συστηματικά όσο η χώρα μας είναι στο Συμβούλιο Ασφαλείας του ΟΗΕ. Θα πραγματοποιήσουμε και διεθνείς πρωτοβουλίες –έχουμε ήδη αναλάβει τέτοιες πρωτοβουλίες- θα επισκεφθούμε και θα συνομιλήσουμε με κάθε αρμόδιο αξιωματούχο και παράγοντα του ΟΗΕ, της διεθνούς κοινότητας, θα κινητοποιήσουμε όλες μας τις δυνάμεις, γιατί πιστεύουμε, κύριε Υπουργέ, ότι όταν εξεγείρονται οι φοιτητές και η νεολαία σε όλον τον κόσμο για την ειρήνη στην Παλαιστίνη, όταν βγαίνουν μπροστά τα νέα παιδιά –όπως πάντα βγαίνουν τα νέα παιδιά και επειδή είστε και εκπαιδευτικός το ξέρετε και από την πανεπιστημιακή εμπειρία- όταν βγαίνουν μπροστά τα νέα παιδιά και γράφουν ιστορία -όπως έγραψαν οι νέοι και σταμάτησαν τον πόλεμο στο Βιετνάμ, όπως έγραψαν οι νέοι στον Μάη του ’68, όπως έκαναν οι νέοι στην εξέγερση του Πολυτεχνείου -όταν οι νέοι βγαίνουν μπροστά σε όλη τη χώρα, σε όλη την υφήλιο, στοχοποιούνται αλλά δεν κάμπτονται, παρεμβαίνουν και ζητούν το αυτονόητο. Όταν ξεσηκώνονται απλοί πολίτες όχι Παλαιστίνιοι αλλά Ισραηλινοί, Αμερικανοί, Νορβηγοί, Ιρλανδοί, όταν ξεσηκώνονται Έλληνες και λένε «κάντε κάτι όχι άλλα εγκλήματα», δεν μπορεί καμμία κυβέρνηση αλλά και καμμία θεσμική λειτουργία να κωφεύει και να μένει αδρανής, ούτε βεβαίως μπορεί να αμπαλαριστεί η γενοκτονία και τα διεθνή εγκλήματα υπό κανένα περιτύλιγμα κατάστασης κρίσης.

Δεν υπάρχει κατάσταση κρίσης. Υπάρχει διεθνές έγκλημα. Υπάρχει ιστορική ευθύνη. Και εμείς σας καλούμε να αναλογιστείτε ότι φυσικά η ιστορία δεν τελειώνει σήμερα, δεν τελειώνει εδώ και ό,τι και να γίνει και όπου και αν είμαστε και εσείς και εμείς, θα απαντήσουμε και θα πρέπει να απαντήσουμε εμείς τι κάναμε. Θα κληθούμε να απαντήσουμε.

Τις τελευταίες μέρες υπήρξε δημόσια συζήτηση με αφορμή τον θάνατο του πρώην Πρωθυπουργού Κώστα Σημίτη, υπήρξε δημόσια συζήτηση για ζητήματα μείζονα εξωτερικής πολιτικής και ανθρωπίνων δικαιωμάτων, την παράδοση Οτσαλάν, τα Ίμια, ζητήματα τα οποία αποτελούν κηλίδες στην ιστορία μας. Ο ελληνικός λαός έχει πολύ τεταμένη την αίσθηση δικαίου. Ούτε ξεχνά ούτε εξαπατάται. Δεν πίστεψε ποτέ ο ελληνικός λαός ότι μπορεί να δικαιολογηθεί η παράδοση ως σφάγιου του ηγέτη ενός λαού στην Τουρκία ούτε πείσθηκε ποτέ ο ελληνικός λαός ότι η θυσία τριών ανθρώπων αποτέλεσε ατύχημα και παράπλευρη απώλεια στην κρίση των Ιμίων.

Οι χειρισμοί, λοιπόν, της εξωτερικής πολιτικής δεν είναι ούτε μπορεί να μείνουν επικοινωνιακοί και όταν προσκρούουν σε βασικές αρχές του κράτους δικαίου, του Διεθνούς Δικαίου, των αρχών της ανεξαρτησίας και της κυριαρχίας των λαών, τότε ελέγχονται από την ιστορία.

Χαίρομαι που αναφερθήκατε στην αναγνώριση του παλαιστινιακού κράτους. Είναι θέση της Πλεύσης Ελευθερίας ότι και η χώρα μας οφείλει, όπως έκαναν πάρα πολλές χώρες-μέλη της Ευρωπαϊκής Ένωσης τους τελευταίους μήνες, να αναγνωρίσει το παλαιστινιακό κράτος ως μία επιπλέον ενέργεια, θέσεις απέναντι στη στοχοποίηση και στη γενοκτονία. Η Πλεύση Ελευθερίας έχει την άποψη ότι η Ελλάδα το οφείλει, γιατί είναι εκτός από τη Γαλλία το μόνο κράτος-μέλος της Ευρωπαϊκής Ένωσης που αυτή τη στιγμή έχει την ιστορική ευθύνη και την παράδοση να εκφράσει και τον παλαιστινιακό λαό μέσα στο Συμβούλιο Ασφαλείας του ΟΗΕ. Η σύνθεση η σημερινή του Συμβουλίου Ασφαλείας όχι απλώς μας προσκαλεί, αλλά μας υποχρεώνει να κάνουμε αυτά τα οποία δεν θα κάνει κανείς άλλος. Δεν θα κάνει ο κ. Μακρόν ο οποίος βγήκε προχθές και είπε ότι είναι περίπου αχάριστοι οι κάτοικοι των πρώην αποικιών της Γαλλίας γιατί δεν κατάλαβαν πόσο ευεργετήθηκαν από την αποικιοκρατία. Δεν θα το κάνει κανείς ο οποίος είναι το 2024 υπέρμαχος της αποικιοκρατίας. Και είναι αποικιοκρατική η συνθήκη σε βάρος του παλαιστινιακού λαού. Και είναι αποικιοκρατική και η ορολογία που χρησιμοποιείται «Ο πόλεμος του πολιτισμού εναντίον της βαρβαρότητας», σαν να είναι απολίτιστοι και βάρβαροι τα θύματα και οι άνθρωποι που υπομένουν επί δεκαετίες, από την Νάκμπα που αποτέλεσε την αφετηρία. Δεν αποτέλεσε την αφετηρία η 7η Οκτωβρίου. Η 7η Οκτωβρίου είναι ένα ακόμη επεισόδιο και ένα στυγερό έγκλημα, βεβαίως, σε βάρος επίσης αμάχων και αθώων, που όμως δεν αποτέλεσε αφετηρία. Και δεν διαπράχθηκε από κάποια κρατική οντότητα. Το Ισραήλ είναι κρατική οντότητα. Ο Νετανιάχου είναι Πρωθυπουργός καταζητούμενος αυτή τη στιγμή και εμείς ζητάμε να τον αντιμετωπίσετε ως διεθνή εγκληματία. Να πάρει θέση η Κυβέρνηση απέναντι στα εγκλήματα, να παρέμβει και να πει αυτά που δεν λέγονται στη διεθνή κονίστρα. Δεν τιμά τις πολιτικές ηγεσίες ότι μια γυναίκα ταγμένη, η Φραντσέσκα Αλμπανέζε, είναι εκεί και αποκαλύπτει καθημερινά και λέει «Αναλάβετε τις ευθύνες σας» και περιγράφει και καταγράφει και κάνει αυτό που αναλογεί στις ηγεσίες και οι ηγεσίες σφυρίζουν αδιάφορα.

Κύριε Υπουργέ, όταν ρωτάμε ποιες πρωτοβουλίες θα αναλάβετε στο πλαίσιο του Συμβουλίου Ασφαλείας του ΟΗΕ για την προστασία του παλαιστινιακού λαού από τη γενοκτονία και για την προώθηση της ειρήνης και ποιες ειδικότερες πρωτοβουλίες θα αναλάβετε για την εξιχνίαση και τιμωρία όλων των πράξεων γενοκτονίας και για την προστασία των παιδιών, των νεογνών, των εγκύων από την εξόντωση μέσω των εφαρμοζόμενων γενικευμένων πολιτικών αφανισμού, αλλά και μέσω των στοχευμένων επιθέσεων σε παιδιά, καταλαβαίνετε ότι δεν σας ρωτάμε ρητορικά. Περιμένουμε όχι απλώς να μας πείτε, αλλά και να αναλάβετε τέτοιες πρωτοβουλίες. Και όταν σας ρωτάμε, αν προτίθεστε να αναλάβετε πρωτοβουλία άμεσης παρέμβασης για τη διάσωση του πληθυσμού που εξοντώνεται όχι μόνο από τις στρατιωτικές επιθέσεις, τις ασθένειες, την έλλειψη περίθαλψης, αλλά και από την επιβολή συνθηκών αποστέρησης της στέγης και της τροφής, που οδηγεί σε θανάτους ανθρώπων και πολλών νεογνών από το κρύο και την πείνα, όταν σας ρωτάμε, αν προτίθεστε να αναλάβει η χώρα μας τις πρωτοβουλίες που αναλογούν στην υπεράσπιση των αμάχων, των θυμάτων, του δίκαιου και της ειρήνης, όπως αρμόζει και αναλογεί στην ιστορία του λαού μας, εννοείται ότι δεν σας ρωτάμε επίσης ρητορικά, αλλά σας καλούμε να το πράξετε.

Μου απαντήσατε ότι η Ελλάδα είναι υπέρ και προσπαθεί για την ανθρωπιστική βοήθεια στον πληθυσμό τον παλαιστινιακό. Γνωρίζετε πολύ καλά –και πρέπει να το πείτε και πρέπει να θέσετε προ των ευθυνών τους εκείνους που το ανέχονται και εκείνους που το τροφοδοτούν- ότι αυτή τη στιγμή εμποδίζεται η ανθρωπιστική βοήθεια από το να φτάσει σε εκείνους που την έχουν ανάγκη.

Γνωρίζετε πολύ καλά ότι καθίστανται στόχοι επίθεσης τα κομβόι της ανθρωπιστικής βοήθειας.

Γνωρίζετε πολύ καλά ότι έχουν δολοφονηθεί μέλη των ανθρωπιστικών αποστολών και μέλη του προσωπικού ανθρωπιστικής βοήθειας του ΟΗΕ. Είναι μια πρωτοφανής κλιμάκωση, όπως και οι προσπάθειες απαγόρευσης της δράσης του ΟΗΕ για την ανθρωπιστική βοήθεια και ποινικοποίησης της ανθρωπιστικής παρέμβασης.

Δεν αρκούν, λοιπόν, οι καλές προθέσεις. Τώρα πια πρέπει να μιλάμε με πράξεις. Αυτό το οποίο εμείς θα κάνουμε -και σας το λέω χωρίς να περιμένω τη δική σας απάντηση σε αυτό, αλλά περιμένουμε τη δική σας πάρα πολύ άμεση καταγραφή στάσης σε διεθνές επίπεδο- και θα συνεχίσουμε να κάνουμε είναι, ότι δεν θα αφήσουμε πέτρα που να μην την έχουμε σηκώσει, δεν θα αφήσουμε αρμόδιο, υπεύθυνο, επιτελή που να μην τον ενοχλήσουμε, μέχρι να σταματήσουν να σφαγιάζονται παιδιά και άμαχοι και μέχρι να υπάρξει ειρήνη στην Παλαιστίνη από το ποτάμι μέχρι τη θάλασσα, να ελευθερωθεί η Παλαιστίνη και η Γάζα και να μπορέσουν οι άνθρωποι, εκείνοι που θα επιζήσουν, να ξαναβρούν τη ζωή τους.

Ξαναλέω -και κλείνω με αυτό, κύριε Υπουργέ- ότι εσείς σήμερα εδώ δεν λογοδοτείτε σε εμάς, λογοδοτείτε στην ιστορία και στην ιστορική σας ευθύνη και εμείς εδώ δεν ασχολούμαστε με την αντιπαράθεση, αλλά ασχολούμαστε με το να καταγράψει η χώρα μας αυτό που ο λαός μας περιμένει και ιστορικά έχει καταγράψει, την αλληλεγγύη στον λαό που σφαγιάζεται, την αλληλεγγύη στα θύματα της γενοκτονίας, την προστασία και τη διαφύλαξη της διεθνούς ειρήνης, που προϋποθέτει και την απονομή δικαιοσύνης. Δεν υπάρχει ειρήνη χωρίς δικαιοσύνη, λέει το σύνθημα του Διεθνούς Ποινικού Δικαίου και δεν μπορεί να υπάρξει κανένα πλαίσιο εγγύησης της ειρήνης αν δεν λογοδοτήσουν εκείνοι που εγκληματούν και βρίσκονται ακόμη σε θέση εξουσίας.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Σας ευχαριστούμε, κυρία Πρόεδρε.

Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ πολύ, κύριε Πρόεδρε.

Σας ευχαριστώ, κυρία Πρόεδρε.

Κυρία Πρόεδρε, σας εξομολογούμαι ότι αισθάνομαι ιδιαιτέρως βαρύ το φορτίο της ευθύνης από τη θέση της Ελλάδας σήμερα στο διεθνές στερέωμα. Η Ελλάδα βρίσκεται πραγματικά στην αιχμή της διεθνούς πολιτικής. Είναι μέλος του Συμβουλίου Ασφαλείας του Οργανισμού Ηνωμένων Εθνών, στον σκληρό πυρήνα της Ευρωπαϊκής Ένωσης, στην πιο κρίσιμη θέση του Οργανισμού για την Ανάπτυξη και τη Συνεργασία στην Ευρώπη και είναι η χώρα η οποία αυτήν τη στιγμή συνομιλεί με όλα τα κράτη του κόσμου. Έχουμε καταφέρει -αισθάνομαι διαχρονικώς χάρη στην εξωτερική πολιτική την οποία τηρούν οι κυβερνήσεις- να έχουμε το προνόμιο της συνεπούς άσκησης με βάση το Διεθνές Δίκαιο, το οποίο πιστώνεται στη χώρα μας.

Και για να μιλήσω ειδικότερα για τη Μέση Ανατολή, η παραδοσιακή σχέση που έχει η Ελλάδα με τον αραβικό κόσμο, σήμερα επιβεβαιώνεται περισσότερο από ποτέ. Εγώ ο ίδιος έχω περιοδικές συναντήσεις με τους πρέσβεις όλων των αραβικών κρατών που είναι εγκατεστημένοι στην Ελλάδα και αισθάνομαι ότι και οι ίδιοι αντιλαμβάνονται και εκτιμούν τη θέση αρχής που τηρεί η Ελλάδα σε ό,τι αφορά τη Μέση Ανατολή.

Η ευθύνη είναι πράγματι πολύ μεγάλη και δεν πρόκειται την ευθύνη αυτή να την αποσείσουμε με κανέναν τρόπο. Θα την αναλάβουμε διότι αισθανόμαστε ότι πράγματι η Ελλάδα μπορεί να αποτελέσει τη γέφυρα μεταξύ Ανατολής και Δύσης, Βορρά και Νότου. Μπορούμε με ενεργό εξωτερική πολιτική στηριγμένη σε εξωτερική πολιτική αρχών να φέρουμε ουσιαστικά αποτελέσματα όχι μόνο για τη χώρα μας, αλλά και για τον κόσμο ολόκληρο.

Και μπορεί, όπως είπατε, η Ελλάδα να είναι μία χώρα γεωγραφικά μικρή, πλην, όμως, το διεθνές της αποτύπωμα σήμερα είναι εξαιρετικά μεγάλο. Σας είπα συγκεκριμένες δράσεις τις οποίες πρόκειται να αναλάβουμε, οι οποίες αφορούν την ειρηνική επίλυση στη Μέση Ανατολή, επιτέλους στην κατάπαυση του πυρός, την πλήρη, ανεμπόδιστη ροή ανθρωπιστικής βοήθειας στην οποία εμείς ενεργά θα συμβάλουμε, ιδιαιτέρως την προστασία των ευάλωτων παιδιών, τόσο με ειδικές εγκαταστάσεις μέσα στη Λωρίδα της Γάζας όσο και με τη μετακίνηση ευάλωτων παιδιών που έχουν ανάγκη ειδικής βοήθειας, δράσεις οι οποίες είναι πάρα πολύ συγκεκριμένες. Επιφυλάσσομαι δε σε μία προσεχή συνεδρίαση της αρμόδιας Επιτροπής Άμυνας και Εξωτερικών να θέσω το πλαίσιο των δράσεων που θα αναληφθούν στο πλαίσιο του Συμβουλίου Ασφαλείας του Οργανισμού Ηνωμένων Εθνών.

Θέλω να σας διαβεβαιώσω ότι η Ελλάδα και στο ζήτημα της Μέσης Ανατολής θα τηρήσει τη στάση αρχής, με σεβασμό στο Διεθνές Δίκαιο, με σεβασμό στην ποινική δικαιοσύνη.

Θεωρούμε ότι αυτήν τη στιγμή το πλέον κρίσιμο είναι να υπάρξει εντατικοποίηση της διπλωματίας, έτσι ώστε να μπορέσει άμεσα να σταματήσει κάθε εχθροπραξία στη Μέση Ανατολή. Το υπόδειγμα του Λιβάνου, το οποίο οδήγησε στην κατάπαυση του πυρός και χθες σε μια ιδιαιτέρως ικανοποιητική εξέλιξη που είναι η εκλογή Προέδρου του Λιβάνου που οδηγεί σε μια σχετική ομαλοποίηση, είναι θετικές ενδείξεις.

Η περιοχή της ευρύτερης Μέσης Ανατολής είναι ιδιαίτερα ρευστή μετά και τα όσα συμβαίνουν στη Συρία. Η Ελλάδα θα παραμείνει στο προσκήνιο χωρίς συναλλακτική διάθεση, με διάθεση απόλυτου σεβασμού στο Διεθνές Δίκαιο, χωρίς κανέναν συμψηφισμό και χωρίς καμμία παραχώρηση στο ανθρωπιστικό δίκαιο. Σε αυτό όχι μόνο επιζητούμε τη δική σας κριτική, αλλά επιζητούμε πρωτίστως τη συμμετοχή σας σε οποιαδήποτε δράση αναλαμβάνουμε διότι θεωρούμε ότι η Ελλάδα εκφράζεται μέσω της εξωτερικής της πολιτικής και θα πρέπει να εκφράζεται ομοθύμως και πάντοτε στο πλαίσιο του απαρέγκλιτου σεβασμού του Διεθνούς Δικαίου, διότι εκείνο το οποίο αποτελεί την άμυνα της ανθρωπότητας απέναντι στην αυθαιρεσία και την επιθετικότητα είναι μόνο το Διεθνές Δίκαιο.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Συνεχίζουμε με τη δεύτερη με αριθμό 335/7-1-2025 επίκαιρη ερώτηση πρώτου κύκλου της Προέδρου της Κοινοβουλευτικής Ομάδας «Πλεύση Ελευθερίας» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Εθνικής Οικονομίας και Οικονομικών με θέμα: «Η επαναφορά δώρων εορτών και άδειας σε εργαζόμενους στο δημόσιο».

Παρακαλώ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γεια σας, κύριε Πετραλιά, κύριε Υφυπουργέ. Σας είπα ότι από εμάς δεν γλιτώνετε! Σας κάναμε την ερώτηση αυτή το προηγούμενο έτος και ήρθατε πάλι εσείς να μου απαντήσετε. Τον κ. Χατζηδάκη τον περιμένω. Δεν τον απαλλάσσω των ευθυνών του και όπως δεσμεύτηκα σας ξαναρωτάμε και σας ξαναθέτουμε προ της ευθύνης σας.

Το θέμα της ερώτησης ένα ζήτημα που καίει ένα τεράστιο κομμάτι της ελληνικής κοινωνίας και του ελληνικού λαού, τους ανθρώπους που εργάζονται στο δημόσιο.

Όταν μιλάμε για το δημόσιο, μιλάμε από τους εκπαιδευτικούς μέχρι τους κοινωνικούς λειτουργούς, μέχρι τους νοσηλευτές, τους υγειονομικούς, τους πυροσβέστες, τα σώματα ασφαλείας, τους εργαζόμενους στις ανεξάρτητες αρχές, τους δικαστικούς υπαλλήλους, τους λειτουργούς της δικαιοσύνης.

Όταν μιλάμε για εργαζόμενους στο δημόσιο, μιλάμε για ένα τεράστιο κομμάτι της ελληνικής κοινωνίας που στοχοποιήθηκε την περίοδο της επιβολής των μνημονίων, που ενοχοποιήθηκε για αμαρτίες των κυβερνήσεων και που υπέστη κάτι το οποίο ιστορικά δεν έχει επιτραπεί σε πολιτισμένη χώρα και είναι η αφαίρεση, η περιστολή κεκτημένων εργασιακών δικαιωμάτων.

Ο δέκατος τρίτος και δέκατος τέταρτος μισθός αποτελούν εργασιακά δικαιώματα κατακτημένα για όλους τους εργαζόμενους, εργασιακά δικαιώματα αναφαίρετα, τα οποία, κατά τους όρους και τις αρχές του Διεθνούς Εργατικού Δικαίου και τις αρχές του κοινωνικού κράτους δικαίου, δεν μπορεί να αφαιρούνται. Κι όμως στην Ελλάδα με το πρόσχημα της δημοσιονομικής ανάγκης, από κυβερνήσεις οι οποίες θέλησαν να μετακυλήσουν τις δικές τους ευθύνες στους πολίτες, αποφασίστηκε η αφαίρεση εργασιακών δικαιωμάτων και μάλιστα, με ειδική διάκριση εναντίον των εργαζομένων του δημοσίου τομέα.

Ο δέκατος τρίτος και δέκατος τέταρτος μισθός είναι συνομολογημένο από όλες τις κυβερνήσεις -και από αυτές που διέπραξαν αυτό το ανοσιούργημα- ότι αποτελούν δικαίωμα αναφαίρετο που δεν μπορεί να καταργηθεί, γι’ αυτό και η αφαίρεσή τους το 2012 έγινε με το πρόσχημα της προσωρινότητας και του έκτακτου μέτρου και έτσι με αυτό το πρόσχημα προχώρησε και έγινε ανεκτή από μια δικαιοσύνη η οποία ενέδωσε σε πιέσεις.

Σήμερα, το 2025 πια, καλείστε να απαντήσετε γιατί δεν έχετε επαναφέρει νομοθετικά την καταβολή αυτών των αποδοχών που είναι οφειλόμενες. Και γιατί προτιμάτε να πληρώνετε «υποχρεώσεις», εντός εισαγωγικών, που δεν επισπεύδονται, όπως είναι μη ληξιπρόθεσμες οφειλές, αμφισβητούμενες και αυτές, στο Διεθνές Νομισματικό Ταμείο, ύψους 8 δισεκατομμυρίων ευρώ, αντί να διαθέσετε 2,1 δισεκατομμύρια ευρώ, με βάση την κοστολόγηση. Και μην μου απάντησε ότι αυξήθηκαν κατά λίγα ευρώ οι μισθοί το 2024, ότι δεν είναι πια 2,1 δισεκατομμύρια ευρώ και είναι 2,2 δισεκατομμύρια ευρώ. Είναι το υποτετραπλάσιο από αυτό που δίνετε ως κιμπάρηδες στο Διεθνές Νομισματικό Ταμείο, που έχει ευθύνη και αυτό για την καταχρέωση της χώρας, είναι το υποτετραπλάσιο των 8 δισεκατομμυρίων που πετάτε, την ώρα που οι εργαζόμενοι στον δημόσιο τομέα και οι οικογένειές τους στενάζουν από την αποστέρηση αυτών των αποδοχών.

Πλέον αυτό το οποίο η Πλεύση Ελευθερίας έκανε το 2023, να καταθέσει δηλαδή πρόταση νόμου, να υποχρεώσει την Κυβέρνηση να δει την κοστολόγηση -γιατί η κοστολόγηση έγινε από το Γενικό Λογιστήριο του Κράτους, δεν έγινε από εμάς- και να απαντήσει γιατί δεν διαθέτει αυτό το ποσό, ενώ περισσεύει με βάση τις ενέργειες και τον προγραμματισμό σας, αυτό που κάναμε εμείς ως η μικρότερη κοινοβουλευτική ομάδα τότε, τον Δεκέμβρη του 2023, πριν από δεκατρείς μήνες, αποτελεί αίτημα επίσημο της ΑΔΕΔΥ, των εργαζομένων και των εκπροσωπήσεων των εργαζομένων στον δημόσιο τομέα, των δικαστών και εισαγγελέων, αποτελεί αντικείμενο πρωτοβουλιών και δικαστικών ενεργειών. Και ξέρετε ότι πια υπάρχουν ενώπιον της δικαιοσύνης προσφυγές εργαζομένων, στις οποίες παρεμβαίνει προς υποστήριξη η ΑΔΕΔΥ, για την αναγνώριση της υποχρέωσης του δημοσίου να καταβάλει αυτές τις αποδοχές.

Εγώ ως δικηγόρος, νομικός, συλλειτουργός της δικαιοσύνης και άνθρωπος έχω πάρα πολύ βαθιά μέσα μου την αίσθηση που έχουν όλοι οι πολίτες της χώρας, ότι η δικαιοσύνη και το δίκαιο πρέπει να απονέμονται χωρίς διακρίσεις και η πρώτη προϋπόθεση για να γίνεται αυτό είναι να είναι ανεξάρτητη η δικαιοσύνη και όταν αποφασίζει, η Κυβέρνηση να σέβεται τις αποφάσεις της δικαιοσύνης.

Είναι ντροπιαστικό ότι έχουμε ένα κράτος με κυβερνήσεις που αρνούνται να εκτελούν τις δικαστικές αποφάσεις, όπως είναι ντροπιαστικό ότι έχουμε μια νοοτροπία, ένα μοντέλο διακυβέρνησης που αντί να εφαρμόσει τη νομιμότητα, δηλαδή την απόδοση των συγκεκριμένων απολαβών, υποχρεώνει τους εργαζόμενους να προσφύγουν δικαστικά και τους εξαντλεί μάλιστα, εξαντλώντας όλα τα ένδικα μέσα, και στη συνέχεια δυστροπώντας απέναντι στην εκτέλεση των δικαστικών αποφάσεων.

Η ερώτησή μου λοιπόν είναι πολύ απλή και συγκεκριμένη, κύριε Πετραλιά, και σας την εκθέτω για να μην πείτε -ελπίζω να μην έχετε έρθει να πείτε αυτό- ότι «Εμείς σεβόμαστε τη δικαιοσύνη, τώρα ό,τι αποφασίσει η δικαιοσύνη».

Εμείς σας ζητάμε να μην ταλαιπωρήσετε τους εργαζόμενους στον δημόσιο τομέα να περιμένουν την απόφαση της δικαιοσύνης, στην οποία εσείς θα κάνετε έφεση, αν δεν σας ικανοποιεί, και μετά αναίρεση, αν δεν σας ικανοποιεί, και δεν θα την εκτελείτε, αλλά να αρθείτε στο ύψος της ευθύνης σας και να αποδώσετε τον δέκατο τρίτο και τον δέκατο τέταρτο μισθό προ πάσης δικαστικής αποφάσεως.

Δεν τιμά την Κυβέρνηση και καμμία κυβέρνηση και κανένα κράτος να την υποχρεώνουν τελικά οι δικαστικές αποφάσεις να πράξει τα νόμιμα ούτε είναι υπόδειγμα και προς τη νέα γενιά και προς τον πολίτη μια κυβερνητική λειτουργία που δεν σέβεται τις δικαστικές αποφάσεις, αλλά δεν σέβεται και τα εργασιακά κεκτημένα και το Διεθνές Δίκαιο.

Κύριε Πετραλιά, απλά είναι τα πράγματα. Θα καταβληθεί ο δέκατος τρίτος και δέκατος τέταρτος μισθός που οφείλετε στους εργαζόμενους στον δημόσιο τομέα; Θα προχωρήσετε στη συνέχεια και στην καταβολή ή παράλληλα και στην καταβολή της δέκατης τρίτης και δέκατης τέταρτης σύνταξης; Θα πράξετε αυτά τα οποία αναβάλλετε, έχοντας καταστήσει το προσωρινό, κατά τους ισχυρισμούς σας, μονιμότερο του μονίμου; Θα το κάνετε;

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κυρία Πρόεδρε.

Θα απαντήσει ο Υφυπουργός Εθνικής Οικονομίας και Οικονομικών, ο κ. Αθανάσιος Πετραλιάς.

Παρακαλώ, κύριε Υπουργέ.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κυρία Πρόεδρε, καλημέρα και καλή χρονιά.

Κατ’ αρχάς, όπως αναφέρατε και εσείς, ναι, το ίδιο ερώτημα απαντήσαμε 14 Οκτωβρίου και έγινε και συζήτηση στον προϋπολογισμό, αλλά σωστά επανέρχεστε και ρωτάτε, για να δώσουμε περαιτέρω διευκρινίσεις.

Θα ξεκινήσω από το τέλος. Επειδή το έχετε αναφέρει ξανά και ξανά, η πρόωρη εξόφληση των 7,9 δισεκατομμυρίων προς το Greek Loan Facility -αυτά είναι διμερή δάνεια με χώρες της ευρωζώνης, όχι το ΔΝΤ, δεν είναι το Διεθνές Νομισματικό Ταμείο που λέτε, το έχουμε εξοφλήσει το ΔΝΤ από το 2022- είναι προς χώρες της Ευρωζώνης που θα έπρεπε να εξοφληθούν ούτως ή άλλως. Ήταν υποχρεώσεις τα έτη 2026, 2027 και 2028. Αποτελεί χρηματοοικονομική, δηλαδή ταμειακή συναλλαγή.

Τι σημαίνει χρηματοοικονομική συναλλαγή; Δεν είναι δημοσιονομική συναλλαγή. Τι σημαίνει αυτό; Σύμφωνα με τους κανόνες της EUROSTAT, δεν προσμετράται ούτε στο πρωτογενές πλεόνασμα ούτε στο συνολικό έλλειμμα ούτε στους στόχους δαπανών η χρηματοοικονομική συναλλαγή. Αντίθετα, οι αυξήσεις αποδοχών κ.λπ. είναι δημοσιονομικές συναλλαγές, οι οποίες και μειώνουν το πλεόνασμα ή αυξάνουν το συνολικό έλλειμμα και μπαίνουν στον στόχο δαπανών και προφανώς τον παραβιάζουν -σας το έχω ξαναπεί- και αυξάνουν το δημόσιο χρέος.

Άρα, δεν έχει καμμία σχέση η πρόωρη εξόφληση υποχρεώσεων που έχει ήδη η χώρα, που είναι ταμειακή, χρηματοοικονομική συναλλαγή, με μια δημοσιονομική συναλλαγή που είναι δημοσιονομική δαπάνη και επιβαρύνει το πρωτογενές πλεόνασμα της χώρας και τον δείκτη δαπανών. Άρα, δεν μπορείτε να συγχέετε τα δύο ποσά. Δεν είναι συγκρίσιμα.

Τώρα, όπως σας έχω αναφέρει, η παρούσα Κυβέρνηση είναι αυτή που αύξησε για πρώτη φορά τους μισθούς των δημοσίων υπαλλήλων μετά από δεκατέσσερα χρόνια. Θα σας αναφέρω ξανά τις δεκαπέντε μόνιμες αυξήσεις που έγιναν την τελευταία διετία λόγω της πληθωριστικής κρίσης και αυτά που έρχονται για το επόμενο διάστημα.

Κατ’ αρχάς, για τα έτη 2023 - 2024, δεκαπέντε αυξήσεις:

Πρώτον, αναμόρφωση μισθολογίου ιατρών του ΕΣΥ. Αύξηση 10%, κόστος 65 εκατομμύρια.

Κατάργηση ειδικής εισφοράς αλληλεγγύης εισοδήματος και στον δημόσιο τομέα. Κόστος 202 εκατομμύρια.

Διευθέτηση διαφόρων μισθολογικών θεμάτων Ενόπλων Δυνάμεων: μισθολογική εξέλιξη ΟΒΑ, εθελοντών μακράς διάρκειας, επέκταση μάχιμης πενταετίας, ειδική αποζημίωση για νυκτερινή απασχόληση, ειδική πρόσθετη αμοιβή για πληρώματα πολεμικών πλοίων που βρίσκονται σε αποστολή. Κόστος 60 εκατομμύρια.

Κατάργηση εισφοράς 1% υπέρ Ταμείου Πρόνοιας Δημοσίων Υπαλλήλων κόστος 80 εκατομμύρια ευρώ. Αύξηση οριζοντίως των αποδοχών όλων των δημοσίων υπαλλήλων από την 1η Ιανουαρίου του προηγούμενου έτους κατά 70 ευρώ με κόστος 558 εκατομμύρια ευρώ. Αύξηση της οικογενειακής παροχής στο δημόσιο για τα παιδιά κατά 20 έως 50 ευρώ τον μήνα με κόστος 155 εκατομμύρια ευρώ. Αύξηση των επιδομάτων θέσεως ευθύνης 30% σε όλο το δημόσιο με κόστος 52 εκατομμύρια ευρώ. Αύξηση κατά 30 ευρώ του επιδόματος παραμεθορίου. Αύξηση κατά 15 ευρώ του επιδόματος ιδιαίτερων συνθηκών εργασίας ενστόλων, αύξηση μισθολογίου μελών ΔΕΠ 10% με ετήσιο κόστος 41 εκατομμύρια ευρώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

αύξηση των αποζημιώσεων μετακίνησης και διανυκτέρευσης με κόστος 43 εκατομμύρια ευρώ. Αύξηση του αντισταθμιστικού επιδόματος και της πάγιας αντιμισθίας δικαστικών, που αναφέρατε, με κόστος 15 εκατομμύρια ευρώ. Αύξηση της αποζημίωσης των εφημεριών του ΕΣΥ κατά 20% πέρυσι με ετήσιο κόστος 45 εκατομμύρια ευρώ. Επιπλέον αύξηση ειδικής αποζημίωσης για πληρώματα πολεμικών πλοίων σε αποστολή άλλα 15 εκατομμύρια ευρώ πέρυσι. Αύξηση τον Οκτώβριο του κινήτρου προσέλκυσης ιατρών σε προβληματικές περιοχές 16 εκατομμύρια ευρώ. Αυτά που έχουν εφαρμοστεί το 2023 και το 2024 έχουν ετήσιο κόστος 1,37 δισεκατομμύρια ευρώ, σχεδόν 1,4 δισεκατομμύρια ευρώ.

Πάμε να δούμε, λοιπόν, τις έξι νέες αυξήσεις που έρχονται για τα έτη 2025, 2026 και 2027. Έχουμε έξι νέες παρεμβάσεις, λοιπόν:

Θεσμοθετήθηκε -πολύ σημαντικό αυτό- κανόνας ετήσιας αύξησης οριζοντίως στον μισθό των δημοσίων υπαλλήλων, αναλόγως της αύξησης του κατώτατου μισθού. Έτσι, τι έχουμε πει; Ότι ως τον Απρίλιο του 2027 -την επόμενη διετία- θα έχουν φτάσει και θα έχουν συν 100 ευρώ τον μήνα οι δημόσιοι υπάλληλοι. Τι σημαίνει 100 ευρώ τον μήνα; Σημαίνει 1.200 ευρώ ετησίως, δηλαδή λίγο πιο κάτω από έναν ετήσιο μισθό. Απλώς το λέω, για να ξέρουμε τι είναι αυτό. Σε ετήσια βάση τα 1.200 ευρώ ετησίως κοστίζουν 800 εκατομμύρια ευρώ. Άρα έχουμε, ήδη, νομοθετήσει ότι θα πάρουν 1.200 ευρώ ετησίως μέχρι τον Απρίλιο του 2027, σταδιακά. Πρώτο μέτρο, 800 εκατομμύρια ευρώ.

Αύξηση της νυχτερινής αποζημίωσης ενστόλων 25 εκατομμύρια ευρώ από αυτόν τον μήνα. Θεσμοθέτηση αυτοτελούς φορολόγησης αποζημίωσης ιατρών εφημεριών ΕΣΥ, κόστος 40.000.000, από αυτόν τον μήνα. Θεσμοθέτηση κινήτρου επίτευξης στόχων στο δημόσιο από το 2025 με ετήσιο κόστος 40 εκατομμύρια ευρώ. Μείωση ασφαλιστικών εισφορών από αυτόν τον μήνα κατά μία μονάδα που πιάνει και τους δημόσιους υπαλλήλους με όφελος για τους δημοσίους υπαλλήλους 83 εκατομμύρια ευρώ. Επίσης, από 1η Ιουλίου, όπως εξαγγείλαμε στον προϋπολογισμό και νομοθετήσαμε ήδη, αυξάνεται το επίδομα επικινδυνότητας των ενστόλων, των Σωμάτων Ασφαλείας και των Ενόπλων Δυνάμεων, 100 ευρώ μηνιαίως, με ετήσιο κόστος 222 εκατομμύρια ευρώ, 111 εκατομμύρια ευρώ για το εξάμηνο του 2025, 222 εκατομμύρια ευρώ για το 2026 και για κάθε έτος μετά.

Συνεπώς το 2027, μετά από αυτές τις παρεμβάσεις, το ετήσιο κόστος αυτών των έξι παρεμβάσεων -επιπλέον των 1,4 δισεκατομμυρίων ευρώ- είναι άλλο 1,16 δισεκατομμύρια ευρώ. Σύνολο οι είκοσι μία παρεμβάσεις -οι δεκαπέντε προηγούμενες και έξι οι τωρινές- 2,5 δισεκατομμύρια ευρώ ετήσιο κόστος. Έχουμε δώσει, λοιπόν, 2,5 δισεκατομμύρια ευρώ.

Και τι μας λέτε; Εκτός από τα 2,5 δισεκατομμύρια ευρώ, να δώσουμε επιπλέον άλλα 2,15 με βάση τους μισθούς του 2023. Είναι λίγο παραπάνω γιατί δόθηκαν αυξήσεις. Εμείς το υπολογίζουμε 2,3 πλέον. Άρα στο 2,5 να δώσουμε συν 2,3.

Ο στόχος, όμως, σας έχουμε εξηγήσει, των πρωτογενών δαπανών, με βάση το νέο ευρωπαϊκό δημοσιονομικό πλαίσιο, είναι 3,7 για φέτος, 3,6 για το 2026, 3,1 για το 2027 και 3 για το 2028. Αυτά που σας λέω είναι σε δισεκατομμύρια. Είναι 100 δισεκατομμύρια οι δαπάνες γενικής κυβέρνησης. Αν το παραβιάσεις, μπαίνεις σε διαδικασία υπερβολικού ελλείμματος και πρέπει εντός έξι μηνών να πάρεις αντίμετρα. Αν, λοιπόν, στα 3,7 δισεκατομμύρια που τα καλύψαμε και με την αύξηση των ενστόλων, δώσουμε άλλα 2,3, τότε 2,3 συν 3,7 πας στα 6 δισεκατομμύρια. Έχεις παραβιάσει τον στόχο. Έρχεται γράμμα από την Ευρωπαϊκή Επιτροπή: αυτόματα τον επόμενο Απρίλιο έχεις έξι μήνες να πάρεις αντίμετρα. Αυτός είναι ο κανόνας. Είναι τόσο αυτόματο. Δεν είναι, λοιπόν, κάτι που μπορεί μια υπεύθυνη κυβέρνηση να κάνει. Δεν υπάρχουν, λοιπόν, άλλα 2,5 δισεκατομμύρια για να δώσει, αυτή είναι η αλήθεια. Εγώ θα σας λέω την αλήθεια πάντοτε.

Άρα έχουμε προγραμματίσει για την επόμενη διετία επιπλέον 1,2 δισεκατομμύρια αυξήσεις αποδοχών όλων των δημοσίων υπαλλήλων μέχρι τον Απρίλιο του 2027.

Επειδή στην ερώτησή σας έχετε και γενικά τι κάνουμε για τους δημοσίους υπαλλήλους, οι δημόσιοι υπάλληλοι, πέρα από αυτά τα μέτρα, επωφελούνται και από γενικότερες πολιτικές. Γι’ αυτό σας καταθέτω το δελτίο Τύπου του Υπουργείου μας 2 Ιανουαρίου 2025 που έχουμε τις δεκαοκτώ μειώσεις φόρων και βαρών και τα επτά μέτρα στήριξης των εισοδημάτων, που μέσα σε αυτά, πέρα από όσα έχουμε αναφέρει -φυσικές καταστροφές, κενά σπίτια, μείωση, επιστροφή ΕΝΦΙΑ στους αγρότες, φόρο ασφαλίστρων, μέτρα του δημογραφικού κ.λπ.-, έχουμε και τις τρεις νέες παρεμβάσεις που εξήγγειλε ο Πρωθυπουργός στον προϋπολογισμό: Τη μείωση των προμηθειών και την κατάργηση σε πολλές περιπτώσεις, τον μηδενισμό, στις τράπεζες ή για τους χαμηλοσυνταξιούχους μας -γιατί υπάρχουν πολλές κοινωνικές ομάδες- τη μη πληρωμή, την απαλλαγή από τη φαρμακευτική δαπάνη και την αναγνώριση του επιδόματος επικίνδυνης εργασίας για τα Σώματα Ασφαλείας και τις Ένοπλες Δυνάμεις.

Συνεπώς αυτή η Κυβέρνηση προσπαθεί συνεχώς να ενισχύει τα εισοδήματα. Να ξέρετε αυτά τα 1,2 δισεκατομμύρια πιάνουν μεγάλο μέρος της δυνατότητας του 2025, του 2026 και του 2027. Για να έχετε εικόνα ακριβώς των στοιχείων, έχουμε πει ότι από τους στόχους που έχουμε, εάν βγάλεις 1 δισεκατομμύριο της αύξησης των τακτικών δαπανών, 1 δισεκατομμύριο που είναι η αύξηση των συντάξεων μαζί με τις νέες συνταξιοδοτήσεις και την ετήσια αύξηση -περίπου 700 ήταν για φέτος και άλλα 450 του χρόνου η αύξηση των εξοπλιστικών, που νομίζω πλέον καταλαβαίνουμε όλοι ότι είναι προτεραιότητα με τη γεωπολιτική κατάσταση που επικρατεί-, μένει περίπου 1 δισεκατομμύριο τον χρόνο για επιπλέον παρεμβάσεις. Από το 1 δισεκατομμύριο τον χρόνο, τα 380 εκατομμύρια για το 2026 και άλλα 380 εκατομμύρια για το 2027 είναι οι αυξήσεις των δημοσίων υπαλλήλων. Για το 2026 επιπλέον των 380 εκατομμυρίων, έχουμε συν 111 εκατομμύρια του κόστους του επιδόματος των ενστόλων. Δηλαδή, τα 500 εκατομμύρια από το 1 δισεκατομμύριο που έχουμε για το 2026, ήδη έχουν δοθεί για τους δημόσιους υπαλλήλους και μένουν άλλα 500 εκατομμύρια για το 2026 για όλο τον υπόλοιπο κόσμο. Όταν λέω «όλο τον υπόλοιπο κόσμο», επειδή έχουμε ήδη προϊδεάσει με κάποιες εξαγγελίες για τη μεσαία τάξη, προφανώς η μείωση των φόρων αφορά και τους δημόσιους υπαλλήλους.

Άρα πάντα προχωράμε με βάση αυτά που έχουμε, όχι με βάση αυτά που δεν έχουμε, γιατί είδαμε πού μας οδήγησε αυτό την τελευταία δεκαετία.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Συγγνώμη, ποιοι σας οδήγησαν την τελευταία δεκαετία; «Είδαμε πού μας οδήγησαν», ποιοι; Ποιοι έφεραν τη χώρα εδώ που την έφεραν; Ποιο κόμμα χρωστάει 500 εκατομμύρια ευρώ;

Είναι δυνατόν να μου λέτε το 2025 «δώσαμε», «δώσαμε»; Είναι δυνατόν; Την ώρα που στενάζουν οι οικογένειες, οι πολίτες; Οι νέοι δεν έχουν την οικονομική δυνατότητα να αυτονομούνται, να ανεξαρτητοποιούνται και να κάνουν οικογένειες και εσείς παρακολουθείτε το δημογραφικό σαν να είναι καιρικό φαινόμενο, την ώρα που είναι ξεκάθαρο ότι ο μέσος άνθρωπος στην Ελλάδα δεν μπορεί να ανταποκριθεί στο κόστος ζωής και αυτό οφείλεται στις πολιτικές σας.

Έχετε κυβερνήσει τη μισή Μεταπολίτευση. Από τα πενήντα χρόνια της Μεταπολίτευσης, τα είκοσι πέντε το κόμμα σας κυβερνάει. Και από τα τελευταία είκοσι χρόνια, τα δεκατέσσερα το κόμμα σας κυβερνάει. Άρα ποιοι ευθύνονται για αυτό που έχει συμβεί; Ευθύνονται οι άνθρωποι που τώρα τους παίρνουν τα σπίτια με πλειστηριασμούς και τους λένε «δεν θα φας»; Ευθύνονται οι άνθρωποι που καθίστανται άστεγοι -και είναι αντικείμενο επόμενες επίκαιρης, να ετοιμάζεστε; Την ίδια ώρα μιλούσα με μία γυναίκα, η οποία πωλεί το περιοδικό «Σχεδία», αυτή την εξαιρετική πρωτοβουλία, κοινωνική πρωτοβουλία για την αστεγία. Η γυναίκα που είναι άστεγη και πωλεί το περιοδικό και έτσι επιβιώνει, πληρώνει φαρμακευτικές εισφορές και συμμετέχει στη φαρμακευτική δαπάνη και όταν χρειάζεται κάλυψη, πρέπει να γυρίσει ανάποδα τις τσέπες της, σαν να ήταν μη ευάλωτο πρόσωπο και σαν να ήταν όλα ομαλά στη ζωή της.

Υπάρχει μια τεράστια αναλγησία και επειδή -δεν ξέρω ακριβώς την ηλικία σας, αλλά είστε νέος άνθρωπος- δεν μπορεί καμμία κυβέρνηση να συμπεριφέρεται με απάθεια απέναντι στην κοινωνία και να αραδιάζει αριθμούς και να ισχυρίζεται ότι έδωσε, λες και τα δώσατε, πρώτα από όλα, από την τσέπη σας και δεύτερον, λες και δεν μπορείτε να κάνετε μια διαφορετική στρατηγική σε επίπεδο οικονομίας και προϋπολογισμού. Σας το λέμε ότι μπορείτε.

Αυτά τα σχήματα που χρησιμοποιείτε είναι δικής σας εμπνεύσεως. Αυτό είναι δημοσιονομικό και το άλλο είναι φορολογικό και το τρίτο είναι συναλλακτικό. Μου θυμίζει τα επιχειρήματα σε σχέση με το αναγκαστικό κατοχικό δάνειο για το αν είναι εμπορική συναλλαγή ή διεθνές έγκλημα. Πρέπει να διεκδικηθούν τα χρήματα του κατοχικού δανείου; Πρέπει να διεκδικηθούν τα χρήματα που οφείλονται στη χώρα; Δεν τα διεκδικείτε. Ούτε τις γερμανικές οφειλές διεκδικείτε -341 δισεκατομμύρια ευρώ το απώτατο όριο υπολογισμού το 2015- ούτε αποζημιώσεις διεκδικείτε από συμβάσεις διαφθοράς και από υποθέσεις διαπλοκής και από οικονομική εγκληματικότητα σε βάρος της χώρας, ούτε ενέργειες κάνετε για να έρθουν με άλλον τρόπο στο δημόσιο ταμείο χρήματα παρά μόνο με τη φορολόγηση. Και την ίδια ώρα, ό,τι σας περισσεύει, δεν το δίνετε εκεί που το οφείλετε. Διότι το οφείλετε. Καταλάβατε; Δεν κάνετε κάποια ευεργεσία ούτε είναι φιλανθρωπία. Οφείλει το κράτος να καταβάλλει τις αποδοχές οι οποίες αποτελούν κεκτημένα δικαιώματα. Και στον ιδιωτικό τομέα, φυσικά, καταβάλλονται μέχρι σήμερα, όπως είναι επιβεβλημένο.

Άρα, δεν καλείστε να κάνετε κάποιου είδους παραχώρηση, ούτε σας ζητάει κανείς να κάνετε κάποια χάρη. Σας ρωτάμε γιατί δεν το κάνετε και σας ειδοποιώ και σας προειδοποιώ, αν θέλετε να με ακούσετε, κάντε το ως πρωτοβουλία της Κυβέρνησης. Μη διασύρετε τη χώρα να βγει δικαστική απόφαση που θα υποχρεώνει την Κυβέρνηση να ανταποκριθεί στις διεθνείς υποχρεώσεις της, με βάση το Διεθνές Δίκαιο για τα εργασιακά δικαιώματα. Έχουμε αρκετές καταδίκες από το Ευρωπαϊκό Δικαστήριο Δικαιωμάτων του Ανθρώπου και αρκετές αποφάσεις και γνωμοδοτήσεις από την Επιτροπή του Ευρωπαϊκού Κοινωνικού Χάρτη.

Και δεν είναι λογικό, από τη μία, να πανηγυρίζουμε ότι εξελέγη Πρόεδρος της Συνέλευσης του Συμβουλίου της Ευρώπης Έλληνας Βουλευτής, ο κ. Ρουσόπουλος και από την άλλη, η χώρα να παραβιάζει το πλαίσιο του Συμβουλίου της Ευρώπης, που είναι πάρα πολύ σημαντικό, για τα εργασιακά δικαιώματα και για τα κοινωνικά δικαιώματα.

Κύριε Πετραλιά, θα κλείσω, δεν θα επεκταθώ πραγματικά, λέγοντάς σας αυτό που είπα και στη διαδικασία του προϋπολογισμού. Τα πάντα είναι θέμα παραδείγματος. Ένα κόμμα που χρωστάει 500 εκατομμύρια ευρώ δεν μπορεί να ισχυρίζεται ότι του φταίει κάποιος για την κακή οικονομική πολιτική και σχεδιασμό. Και ένα πολιτικό προσωπικό που έχει ως αποζημίωση αρκετές χιλιάδες ευρώ -γιατί αυτές είναι οι αποζημιώσεις και των Βουλευτών και των Υπουργών- δεν μπορεί να ζητάει από τους πολίτες να ζουν με ψίχουλα. Δεν μπορεί κανείς μας.

Εγώ δεν το ανέχομαι να ζητάμε ή να επιτρέπουμε να καλούνται οι πολίτες να επιβιώσουν με χρήματα τα οποία ο ίδιος ο Πρωθυπουργός, ο κ. Μητσοτάκης, πριν από πολλά χρόνια δήλωνε ότι δεν μπορεί να ζήσει. «Δεν μπορώ να ζήσω με 800 ευρώ και εύχομαι να μη χρειαστεί ποτέ να το κάνω», έλεγε σε συνέντευξή του πριν από πολλά χρόνια. Ο πολίτης πώς θα ζήσει με λιγότερα από 800; Οι δημόσιοι υπάλληλοι, που υπάρχουν πολλές κατηγορίες δημοσίων υπαλλήλων που παίρνουν λιγότερα από 800; Πώς θεωρείτε ότι ζουν και θα ζήσουν;

Κύριε Υπουργέ, καταληκτικά, δεν σας ρωτάω κάτι. Σας περιμένω να το κάνετε και σας ειδοποιώ, όπως προειδοποίησα τον Γενάρη του 2024, για το εξής. Ξέρετε ότι ήμουν η πρώτη η οποία μίλησα για την υποχρέωση της Κυβέρνησης να καταβάλει το επίδομα επικινδύνου στους αστυνομικούς και στα Σώματα Ασφαλείας, όπως πρέπει να το καταβάλλει και στους υγειονομικούς και σε πολλές άλλες κατηγορίες. Ήμουν η πρώτη η οποία μίλησα τότε και τότε εσείς λέγατε πάλι «δώσαμε-δώσαμε».

Τώρα, ο Πρωθυπουργός το εξήγγειλε και θα υλοποιηθεί. Γιατί πρέπει να τραβάτε στα άκρα τις αντοχές της κοινωνίας και γιατί παίζετε με την αξιοπρέπεια των πολιτών;

Πρόσκληση, παρότρυνση και ειδοποίηση: Κάντε αυτό το οποίο οφείλετε και υποχρεούσθε και μην περιμένετε να σας υποχρεώσει μια δικαστική απόφαση. Δεν τιμά καμμία ηγεσία -κυβερνητική, πολιτική, κρατική- να τη μαλώνουν τα δικαστήρια και να την υποχρεώνουν τα δικαστήρια να κάνει αυτό για το οποίο πρέπει η ίδια πρώτη να δίνει το παράδειγμα.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κυρία Πρόεδρε.

Παρακαλώ, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κατ’ αρχάς, σας ανέφερα ήδη τα μέτρα 1,2 δισεκατομμυρίων για την επόμενη διετία. Μέσα σε αυτά είναι και η ετήσια αύξηση των μισθών των δημοσίων υπαλλήλων. Θα έχουν ετήσιο όφελος 1.200 ευρώ τον μήνα οριζόντια όλοι οι δημόσιοι υπάλληλοι ως τον Απρίλιο του 2027, πέρα από τα επιδόματα επικινδυνότητας κ.λπ.. Αυτός είναι ο σχεδιασμός.

Πρέπει να καταλάβουμε ότι, αν προχωρήσουμε σε δαπάνη 2,5 δισεκατομμυρίων που μας καλείτε επιπλέον, θα έρθει γράμμα από την Ευρωπαϊκή Επιτροπή να πάρουμε ίσα αντίμετρα. Θα πρέπει να βάλουμε φορολογία.

Άρα, όταν προτείνουμε πράγματα, να προτείνουμε πράγματα τα οποία είναι εφικτά, τα οποία είναι εντός των στόχων, που δεν τους παραβιάζουν. Είναι πολύ μεγάλο το νούμερο. Σας είπα τα περιθώρια για το 2026-2027, περίπου 500 εκατομμύρια. Εδώ μιλάμε για 2,3 δισεκατομμύρια. Άρα, πρέπει να έχουμε και αντίληψη των μεγεθών.

Όσον αφορά στο θέμα της χρηματοοικονομικής συναλλαγής και της δημοσιονομικής συναλλαγής, δεν είναι δικής μου εμπνεύσεως. Είναι οι κανόνες ESA της EUROSTAT. Ρωτήστε και τον κ. Καζαμία δίπλα σας. Θα σας το εξηγήσει. Νομίζω ότι τα γνωρίζει. Η πρόωρη εξόφληση χρέους δεν μπαίνει στο πρωτογενές αποτέλεσμα Γενικής Κυβέρνησης και στον δείκτη δαπανών. Το άλλο μπαίνει.

Σε κάθε περίπτωση, δεν θέλω να επεκταθώ. Η επίτευξη των στόχων είναι το εισιτήριό μας για να δίνουμε παραπάνω στους Έλληνες πολίτες και μειώσεις φόρων και αυξημένες αποδοχές. Και αυτή είναι η επιδίωξη της Κυβέρνησης και νομίζω ότι το έχει αποδείξει. Κάθε τόσο ανακοινώνουμε νέα μέτρα και συνεχώς προσπαθούμε να ενισχύουμε το εισόδημα των πολιτών με κάθε δυνατό τρόπο, όλων των Ελλήνων πολιτών. Και αυτό θα συνεχίσουμε να κάνουμε και στο μέλλον.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Κυρίες και κύριοι συνάδελφοι, θα ήθελα να σας ανακοινώσω ότι ο Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης, με την από 20 Δεκεμβρίου 2024 επιστολή του προς τον Πρόεδρο της Βουλής, μας γνωστοποιεί την επανένταξη του Βουλευτή Ηρακλείου κ. Ελευθέριου Αυγενάκη στην Κοινοβουλευτική Ομάδα της Νέας Δημοκρατίας.

Η προαναφερθείσα επιστολή θα καταχωριστεί στα Πρακτικά της σημερινής συνεδρίασης.

(Η προαναφερθείσα επιστολή καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 58)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, ανακοινώνω στο Σώμα ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της για τη διατύπωση γνώμης της περί της συνδρομής των προϋποθέσεων για την αναστολή κάθε είδους κρατικής χρηματοδότησης και οικονομικής ενίσχυσης του κόμματος «Σπαρτιάτες».

Τέλος, οι Υπουργοί Δικαιοσύνης, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Προστασίας του Πολίτη, Ανάπτυξης, Κοινωνικής Συνοχής και Οικογένειας και Ψηφιακής Διακυβέρνησης κατέθεσαν στις 3-1-2025 σχέδιο νόμου: «Κύρωση του από 10 Οκτωβρίου 2018 Τροποποιητικού Πρωτοκόλλου της Σύμβασης του Συμβουλίου της Ευρώπης για την προστασία του ατόμου από την αυτοματοποιημένη επεξεργασία δεδομένων προσωπικού χαρακτήρα».

Παραπέμπονται στην αρμόδια Διαρκή Επιτροπή.

Τέλος, ο Βουλευτής κ. Κωνσταντίνος Βλάσης ζητεί άδεια ολιγοήμερης απουσίας στο εξωτερικό για προσωπικούς λόγους από 14-1-2025 έως και 17-1-2025. Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Ο Α΄ Αντιπρόεδρος της Βουλής και Βουλευτής κ. Ιωάννης Πλακιωτάκης ζητεί άδεια ολιγοήμερης απουσίας στο εξωτερικό από 16-1-2025 έως και 19-1-2025. Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Η Βουλευτής κ. Άννα Ευθυμίου ζητεί άδεια ολιγοήμερης απουσίας στο εξωτερικό για προσωπικούς οικογενειακούς λόγους που απαιτούν τη μετάβασή της συγκεκριμένα στην Ιταλία, από 17-1-2025 έως και 20-1-2025. Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Ο Βουλευτής κ. Θεοχάρης (Χάρης) Θεοχάρης ζητεί άδεια ολιγοήμερης απουσίας στο εξωτερικό από 8-1-2025 έως τις 10-1-2025, για μετάβασή του στην Πράγα και στις Βρυξέλλες, στο πλαίσιο της προώθησης της υποψηφιότητας της Ελλάδας για τη θέση του Γενικού Γραμματέα του Παγκόσμιου Οργανισμού Τουρισμού. Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Τέλος, ο Βουλευτής κ. Γεώργιος Παπανδρέου ζητεί άδεια ολιγοήμερης απουσίας στο εξωτερικό από 7-1-2025 έως και 10-1-2025. Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Και θα κλείσουμε τη συζήτηση των σημερινών επίκαιρων ερωτήσεων με την πρώτη με αριθμό 331/7-1-2025 επίκαιρη ερώτηση πρώτου κύκλου της Βουλευτού Β1΄ Βορείου Τομέα Αθηνών της Κοινοβουλευτικής Ομάδας «ΠΑΣΟΚ - ΚΙΝΗΜΑ ΑΛΛΑΓΗΣ» κ. Ελένης - Μαρίας Αποστολάκη προς τον Υπουργό Ανάπτυξης, με θέμα: «Οι απαράδεκτες αυξήσεις των ασφαλίστρων των ασφαλίσεων υγείας».

Παρακαλώ, κυρία Αποστολάκη, έχετε τον λόγο.

**ΕΛΕΝΗ - ΜΑΡΙΑ (ΜΙΛΕΝΑ) ΑΠΟΣΤΟΛΑΚΗ:** Ευχαριστώ, κύριε Πρόεδρε. Κατ’ αρχάς να ευχηθώ καλή χρονιά, χρόνια πολλά και καλά, με ειρήνη και υγεία σε όλο τον κόσμο!

Και να αναρωτηθώ, κύριε Πρόεδρε, πριν ξεκινήσω την ανάπτυξη της επίκαιρης ερώτησής μου, τι είναι αυτό που άλλαξε σε σχέση με τις δηλώσεις του Κυβερνητικού Εκπροσώπου, της φωνής δηλαδή της Κυβέρνησης και του Πρωθυπουργού, ο οποίος λίγες ώρες μετά τη συμπεριφορά του κ. Αυγενάκη δήλωνε ότι τέτοιες συμπεριφορές και οι φορείς τους δεν μπορούν να πολιτεύονται υπό τη σημαία της Νέας Δημοκρατίας. Προφανώς αυτές οι απόψεις δεν είναι σταθερές, δεν έχουν βάθος και κυρίως δεν έχουν την παραμικρή συνέπεια, αλλά υπηρετούν την επικοινωνιακή διαχείριση ενός τόσο αλγεινού γεγονότος, μιας τόσο αλγεινής και προσβλητικής για το ανθρώπινο είδος και την ανθρώπινη αξιοπρέπεια, εικόνας, προκειμένου να κατασταλάξει η οργή της κοινωνίας, και μετά από ελάχιστες ημέρες, μετά από λίγους μήνες η Κυβέρνηση και ο Πρωθυπουργός με προσωπική του απόφαση, όπως ακούμε, επαναφέρουν στις τάξεις τους ανθρώπους που είναι φορείς τέτοιων συμπεριφορών. Αυτό το αναφέρω για να ξέρουμε όλοι ποια είναι η συνέπεια ως προς το πολιτικό ήθος και την πολιτική συμπεριφορά που διακρίνει την Κυβέρνηση και τον Πρωθυπουργό.

Έρχομαι τώρα στην ερώτησή μου. Κύριε Υπουργέ, οι ασφαλιστικές εταιρείες αυξάνουν ασύδοτα καταχρηστικά και ραγδαία τα ασφάλιστρα των μακροχρόνιων, κατ’ αρχάς, ασφαλίσεων υγείας γιατί αυτές είναι ο βασικός στόχος τους -και θα εξηγήσω γιατί- και βεβαίως στη συνέχεια και των ετήσιων ασφαλίσεων. Μόνο για το 2024 η ετήσια αύξηση ανέρχεται σε 14%, ενώ υπάρχουν περιπτώσεις που οι αυξήσεις άγγιξαν το 18%. Οι ασφαλισμένοι στη χώρα μας, εκατοντάδες χιλιάδες άνθρωποι, βρίσκονται σε απόγνωση.

Ως αιτιολογία οι ασφαλιστικές εταιρείες επικαλούνται, πρώτον, το ποσοστό του Ενιαίου Δείκτη Υγείας, ενός δείκτη τον οποίο, κατά παραγγελία των ασφαλιστικών εταιρειών, κατασκεύασε ένας ιδιωτικός φορέας, το Ίδρυμα Οικονομικών και Βιομηχανικών Ερευνών, το ΙΟΒΕ. Αυτή είναι η πρώτη επίκληση. Η δεύτερη είναι τα υψηλά νοσήλια που ο κλάδος της ιδιωτικής υγείας επιβάλλει στους ασφαλισμένους. Εδώ υπάρχουν απαντήσεις. Ο μεν Ενιαίος Δείκτης Υγείας, όπως σας είπα, κατασκευάστηκε κατά παραγγελία του ενδιαφερομένου, δηλαδή της Ένωσης Ασφαλιστικών Εταιρειών Ελλάδας. Αυτόν τον ιδιωτικό δείκτη, ο οποίος αμφισβητείται ως προς την καταλληλότητα μεθοδολογίας του υπολογισμού του, η Κυβέρνηση της Νέας Δημοκρατίας έσπευσε να τον υιοθετήσει και να τον προικίσει με νομοθετική περιωπή, ψηφίζοντας τον ν. 4738/2020 και στη συνέχεια κατ’ εξουσιοδότηση, εκδίδοντας το π.δ.13/2022, χωρίς καμμία διαβούλευση με τους κοινωνικούς εταίρους και καταργώντας το αυξημένης ισχύος ιδιαίτερο νομοθετικό πλέγμα προστασίας των καταναλωτών, που προσφέρεται από το 1994 με τις διατάξεις του νόμου 2251. Η Κυβέρνηση το καταργεί και διευκολύνει την Ένωση Ασφαλιστικών Εταιρειών στην επιβολή αυτών των αυθαίρετων αυξήσεων, των ραγδαίων αυξήσεων στις οποίες αναφέρθηκα.

Τι ίσχυε πριν τον νόμο του 2020 που η Κυβέρνηση Μητσοτάκη κατά παραγγελία της Ένωσης Ασφαλιστικών Εταιρειών ψηφίζει; Ίσχυε ότι ο έλεγχος της νομιμότητας των αυξήσεων που επέβαλαν οι ασφαλιστικές εταιρείες προσδιοριζόταν βάσει κριτηρίων. Αυτά τα κριτήρια τα εξέταζαν αρμόδιες αρχές, κρατικές αρχές, όπως για παράδειγμα, η Γενική Διεύθυνση Προστασίας Καταναλωτών, η οποία είχε επιβάλει επανειλημμένως υψηλότατα πρόστιμα στις ασφαλιστικές εταιρείες. Η νομιμότητα αυτών των προστίμων επιβεβαιώθηκε από τα τακτικά διοικητικά δικαστήρια της χώρας, στα οποία οι ασφαλιστικές εταιρείες προσέφυγαν ανεπιτυχώς. Άρα, είχαμε ένα νομοθετικό πλαίσιο προστασίας των καταναλωτών. Και έχουμε μια Κυβέρνηση που έρχεται να διευκολύνει, να άρει αυτό το πλαίσιο και να επιτρέψει με τη νομοθετική της πρωτοβουλία στις ασφαλιστικές εταιρείες, όπως επιθυμούν, όποτε το επιθυμούν, να αυξάνουν τα ασφαλιστήρια συμβόλαια.

Όσο τώρα για το δεύτερο επιχείρημα που επικαλούνται οι ασφαλιστικές εταιρείες -και ορθώς και δικαίως το επικαλούνται οι ασφαλιστικές εταιρείες- δηλαδή τα υψηλά νοσήλια, και εδώ υπάρχει σφραγίδα της Κυβέρνησης της Νέας Δημοκρατίας. Γιατί αυτά τα υψηλά νοσήλια που χρεώνονται από τα ιδιωτικά νοσοκομεία στη χώρα μας, είναι το αποτέλεσμα του ολιγοπωλίου, της ολιγοπωλιακής λειτουργίας που επέτρεψε η Κυβέρνηση Μητσοτάκη, της καρτελοποίησης της αγοράς ιδιωτικής υγείας που επισημαίνει ο διοικητής της Τράπεζας της Ελλάδος, κάτι το οποίο έγινε όχι με την ανοχή της Κυβέρνησης, αλλά με τις ευλογίες της Κυβέρνησης.

Λοιπόν, με αυτές τις συνεχόμενες εξοντωτικές αυξήσεις οι ασφαλιστικές εταιρείες κατευθύνουν τους ασφαλισμένους στα ετήσια ανανεούμενα συμβόλαια. Θέλουν να τους διώξουν από τις ισόβιες ασφαλιστικές συμβάσεις. Και το καταφέρνουν γιατί δεν αντέχουν οι άνθρωποι αυτές τις υπέρογκες αυξήσεις. Και προσέξτε το εξής. Πότε εγκαταλείπουν τα συμβόλαιά τους; Όταν ακριβώς τα έχουν ανάγκη, δηλαδή όταν μεγαλώνουν, όταν γερνάνε και έχουν αυτή την ανάγκη, και ενώ οι οικονομίες τους τόσων ετών -που από το υστέρημά τους και μετά τη συνετή διαχείρισή τους κατόρθωναν κάθε χρόνο να πληρώνουν- χάνονται για αυτούς, φυσικά αθροίζονται στα κέρδη των ασφαλιστικών εταιρειών. Και εδώ βεβαίως να προσθέσουμε την κατάσταση στο Εθνικό Σύστημα Υγείας σήμερα, εκεί που το έχει οδηγήσει η Κυβέρνηση της Νέας Δημοκρατίας, με την κατάρρευσή του και την υπονόμευση του δημόσιου χαρακτήρα του.

Έτσι, κύριε Υπουργέ, όπως ακριβώς και με τις τράπεζες, η Κυβέρνηση σε ρόλο αμέτοχου παρατηρητή, σε ρόλο ευνοϊκού τροχονόμου των συμφερόντων, επιτρέπει καταχρηστικές πρακτικές που έχουν ως θύματα τους πολίτες, τους πιο αδύναμους πολίτες, και υπονομεύουν την κοινωνική συνοχή. Εν προκειμένω δηλαδή, παρέχει τη νομοθετική κάλυψη για την καταχρηστικότητα. Αυτό, ξέρετε, δεν το λέει μόνο το ΠΑΣΟΚ, για κακή σας τύχη. Όταν ψηφίζατε τον νόμο του 2020 η Επιστημονική Υπηρεσία της Βουλής σάς έλεγε ότι η ψήφιση των διατάξεων αυτών οδηγεί σε παραβίαση των διατάξεων του Συντάγματος, σε παραβίαση της ΕΣΔΑ, αφού επεμβαίνετε και δίνετε τη δυνατότητα στις ασφαλιστικές εταιρείες να επέμβουν σε υφιστάμενες συμβάσεις, επιδεινώνοντας τη θέση και την περιουσία των ασφαλισμένων.

Μετά την κατάθεση της επίκαιρης ερώτησης και μετά την εξαγγελία του προέδρου του ΠΑΣΟΚ για την ανάληψη νομοθετικής πρωτοβουλίας από το ΠΑΣΟΚ, πανικόβλητοι και πάντως καθυστερημένοι οψίμως και μάλλον υποκριτικώς διαρρέετε μελλοντικές πρωτοβουλίες τις οποίες θα πάρετε, και συναντιέστε μονομερώς και επιλεκτικά με την Ένωση Ασφαλιστικών Εταιρειών, αγνοώντας επιδεικτικά τους άμεσα ενδιαφερόμενους. Δηλαδή ποιους; Τους ασφαλισμένους καταναλωτές, το καταναλωτικό κίνημα και τις οργανώσεις του και βεβαίως τους ασφαλιστικούς διαμεσολαβητές. Αυτούς δεν είχατε χρόνο να τους συναντήσετε.

Καθώς, λοιπόν, τα δραματικά αποτελέσματα αυτή σας της πολιτικής για τους ασφαλισμένους είναι πλέον πνιγηρά για τη ζωή τους και την καθημερινότητά τους, σας ερωτάμε τα εξής. Σε μια συγκυρία που οι ασφαλισμένοι δέχονται αλλεπάλληλα πλήγματα από την ακρίβεια σε είδη και υπηρεσίες πρώτης ανάγκης, πώς θα προστατευθούν από αυτές τις εξοντωτικές αυξήσεις και θα μπορέσουν να διασώσουν τις ασφάλειές τους, τις οποίες εξωθούνται να μην μπορέσουν να διατηρήσουν; Και βεβαίως σας ρωτάμε εάν θα προχωρήσετε στην αναγκαία και επιβεβλημένη κατάργηση των απαράδεκτων και αμφίβολης συνταγματικότητας ρυθμίσεων, ώστε να αποκατασταθούν στοιχειωδώς κανόνες ισοτιμίας και διαφάνειας, τόσο στις μακροχρόνιες, όσο και στις ετησίως ανανεούμενες συμβάσεις ασφάλισης υγείας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Αποστολάκη.

Κυρίες και κύριοι συνάδελφοι, γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα δύο μαθήτριες και μαθητές και δύο εκπαιδευτικοί συνοδοί τους από το 3ο Γενικό Λύκειο Χαλανδρίου.

Η Βουλή σάς καλωσορίζει και σας εύχεται καλή και ευλογημένη χρονιά.

(Χειροκροτήματα από όλες τις πτέρυγες της Βουλής)

Τον λόγο έχει ο Υπουργός Ανάπτυξης, ο κ. Τάκης Θεοδωρικάκος.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Σας ευχαριστώ πολύ, κύριε Πρόεδρε.

Να μου επιτρέψτε, κατ’ αρχάς, να ευχηθώ σε όλους τους παρόντες και τις παρούσες συναδέλφους Βουλευτές, σε εσάς και φυσικά στα παιδιά από το σχολείο του Χαλανδρίου και σε όσους μας παρακολουθούν χρόνια πολλά και καλή χρονιά. Εύχομαι το 2025 να είναι μια χρονιά με ειρήνη σε ολόκληρο τον κόσμο, δημιουργία, πρόοδο και επιτυχίες για την πατρίδα μας και για κάθε άνθρωπο ξεχωριστά.

Κυρία Αποστολάκη, θα σας ευχαριστήσω πάρα πολύ και εσάς προσωπικά για την ερώτηση που μου καταθέσατε και δίνει αυτή η ερώτηση τη δυνατότητα να συζητήσουμε εδώ στο Κοινοβούλιο τα μέτρα και τις πολιτικές που παίρνει η Κυβέρνηση, η οποία θέλω να επαναλάβω -νομίζω ότι πλέον οι πολίτες το αντιλαμβάνονται όλο και περισσότερο και όλο και καλύτερα- ότι αυτό που μας ενδιαφέρει σε όλα τα επίπεδα είναι η πετυχημένη και αποτελεσματική μάχη για την αποκλιμάκωση των τιμών σε όλα τα βασικά είδη ανάγκης, στα βασικά είδη διαβίωσης, στα τρόφιμα, αλλά και σε σημαντικές υπηρεσίες που πρέπει να έχουν οι Έλληνες πολίτες και η ενίσχυση του διαθέσιμου εισοδήματός τους.

Είμαστε τμήμα της ελληνικής κοινωνίας. Γι’ αυτό εργαζόμαστε συστηματικά με σχέδιο και με αυταπάρνηση για να ενισχύσουμε τον ανταγωνισμό, γιατί στην αντίληψή μας ο ελεύθερος υγιής ανταγωνισμός βοηθά στη βελτίωση και των υπηρεσιών και στην πτώση τελικά των τιμών, αλλά και όπου χρειάζεται με πολύ σοβαρές παρεμβάσεις και ρυθμιστικά μέτρα στην αγορά, ακόμα και διοικητικά μέτρα, προκειμένου να υπάρξουν προσαρμογές και αποτελέσματα στην κατάσταση του κόστους ζωής.

Αυτή η πολιτική έχει αποτελέσματα. Τις τελευταίες ημέρες ανακοινώθηκε για πρώτη φορά ύστερα από πολλά χρόνια αρνητικός πληθωρισμός στα τρόφιμα και στα βασικά είδη διαβίωσης για την πατρίδα μας, η οποία έχει τον μικρότερο πληθωρισμό τροφίμων, αρνητικό πληθωρισμό, από όλες τις χώρες της ευρωζώνης. Προφανώς δεν πανηγυρίζουμε. Υπογραμμίζουμε το γεγονός ως ένα πετυχημένο σταθμό σε μια προσπάθεια, αλλά είμαστε αποφασισμένοι και απολύτως στοχοπροσηλωμένοι στο να δουλέψουμε με κοινωνική ευαισθησία και με σχέδιο για να συμβάλλουμε στην πτώση του κόστους διαβίωσης των πολιτών.

Επίσης, η Κυβέρνηση έχει αποδείξει ότι παίρνει όπου χρειάζεται και άλλου είδους μέτρα και άλλου είδους αποφάσεις. Θέλω να υπενθυμίσω τις αποφάσεις που ανακοίνωσε ο Πρωθυπουργός της χώρας και ήδη έχουν νομοθετηθεί από το Υπουργείο Οικονομικών που αφορά την κατάργηση και τη μείωση σοβαρών χρεώσεων και προμηθειών από τις τράπεζες για βασικές συναλλαγές που είχαν και έχουν οι πολίτες με τις τράπεζες, όπως και τη νομοθέτηση από το Υπουργείο Ανάπτυξης του πλαφόν του 3% για τα ενοίκια των επαγγελματικών χώρων, προκειμένου να προστατεύσουμε έτι περαιτέρω τους επαγγελματίες σε αυτή την περίοδο που έχει τις δικές της δυσκολίες.

Σε ό,τι αφορά το συγκεκριμένο θέμα που έχει σχέση με την ιδιωτική ασφάλιση, θα ήθελα να δώσω ορισμένα συγκεκριμένα δεδομένα για να είναι σε γνώση όσων ανθρώπων μας παρακολουθούν αυτή τη στιγμή.

Κατ’ αρχάς, χωρίς καμμία αμφιβολία το μείζον θέμα -φαντάζομαι συμφωνούμε πλήρως σε αυτό- είναι ότι πρέπει να συνεχιστεί η πολιτική μεταρρύθμισης και στήριξης του δημόσιου συστήματος υγείας, ώστε το μείζον, τα 8 εκατομμύρια περίπου των Ελλήνων ασφαλισμένων, να απολαμβάνουν τις καλύτερες υπηρεσίες υγείας από το δημόσιο σύστημα υγείας. Αυτό είναι το πρώτο πράγμα που ενδιαφέρει την Κυβέρνηση της Νέας Δημοκρατίας σε αυτό το κομμάτι.

Ταυτόχρονα, όμως, υπάρχουν περί τα 900.000 συμβόλαια, 900.000 συμπολίτες μας, συμπατριώτες μας, που έχουν ιδιωτικά συμβόλαια υπηρεσιών υγείας από τις ασφαλιστικές εταιρείες και από αυτά τα 255.000 συμβόλαια -είναι αυτά στα οποία αντιλαμβάνομαι, κυρία Αποστολάκη, ότι ρίξατε ένα μεγαλύτερο βάρος με την ερώτησή σας, όχι μόνο αυτά, αλλά έγινε ένας προσανατολισμός κυρίως σε αυτά- είναι συμβόλαια διά βίου για υπηρεσίες υγείας, τα οποία πράγματι έχουν σημαντικές αυξήσεις τα τελευταία χρόνια και υπάρχει μια τροχιά, μια εξέλιξη που οι άνθρωποι που έχουν αυτά τα συμβόλαια έχουν μειωθεί πάρα πολύ.

Το 2011 οι άνθρωποι αυτοί, τα συμβόλαια αυτά ήταν 711.000. Το έτος 2018 έχουν μείνει 370.000. Προφανώς η πολύ μεγάλη αυτή μείωση, πέρα από το ανθρώπινο ότι κάποιοι από αυτούς έχουν φύγει από τη ζωή, οφείλεται κυρίως στο ότι τα χρόνια της μεγάλης κρίσης, της χρεωκοπίας που είχε βρεθεί η Ελλάδα το 2010 και των μνημονίων οδήγησαν σε πολύ δραματικές μειώσεις εισοδημάτων και πολλοί άνθρωποι από αυτούς δεν μπορούσαν να ανταποκριθούν. Σήμερα έχουν μείνει, όπως είπα, 255.000 χιλιάδες μέσα σε αυτή την αγορά.

Καθώς υπήρχαν όλες αυτές οι αυξήσεις, οι συμπολίτες μας αυτοί απευθύνονταν, πήγαιναν στα δικαστήρια. Τα δικαστήρια χωρίς να κρίνουν εάν είναι σωστό ή όχι το πόσο ήταν το ποσοστό αύξησης των ασφαλίστρων θεωρούσαν ότι ήταν καταχρηστική αυτή η συμπεριφορά από την πλευρά των ασφαλιστικών εταιρειών και συνεπώς εκεί δημιουργήθηκε το πρόβλημα της ανάγκης να βρεθεί και να δημιουργηθεί ένας δείκτης που να έχει επιστημονική επάρκεια και να δικαιολογεί με συγκροτημένο και μεθοδικό τρόπο το ποια πρέπει να είναι η αύξηση των ασφαλίστρων.

Έτσι δημιουργήθηκε ο δείκτης του ΙΟΒΕ. Ορθώς είπατε ότι αυτό χρησιμοποιείτο από την αγορά, αλλά νομοθετήθηκε το 2020 από την Κυβέρνηση και το 2022 με προεδρικό διάταγμα. Οι αυξήσεις αυτές, όμως, είναι προφανές ότι είναι πολύ μεγάλες και συνεπώς τίθεται πολύ σοβαρό ζήτημα επαναξιολόγησης του δείκτη του ΙΟΒΕ.

Το θέμα αυτό έχει απασχολήσει την Κυβέρνηση εδώ και πολλούς μήνες. Σε ό,τι με αφορά προσωπικά τον πρώτο μήνα πριν έξι μήνες που βρέθηκα στο Υπουργείο Ανάπτυξης έχω ασχοληθεί με αυτό το θέμα, έχω συζητήσει με όλες τις ενώσεις καταναλωτών από τον πρώτο μήνα της θητείας μου και καθώς το θέμα είναι εξαιρετικά περίπλοκο, τυγχάνει συνολικής αντιμετώπισης από την Κυβέρνηση. Έχουν γίνει επανειλημμένες συσκέψεις γιατί το θέμα πλην του Υπουργείου Ανάπτυξης αφορά το Υπουργείο Οικονομικών, αφορά το Υπουργείο Υγείας -τουλάχιστον αυτά τα τρία υπουργεία-, έχει πολύ σημαντικό θεσμικό ρόλο η Τράπεζα της Ελλάδος, καθώς είναι η εποπτεύουσα αρχή και των ασφαλιστικών εταιρειών και μάλιστα έχω λάβει σχετική επιστολή του Διοικητή της Τράπεζας της Ελλάδος, του κ. Στουρνάρα. Επίσης, το θέμα αφορά με τον άλφα ή βήτα τρόπο την Επιτροπή Ανταγωνισμού, αφορά φυσικά τις ασφαλιστικές εταιρείες και όλους εμάς που ενδιαφερόμαστε για ένα σημαντικό θέμα που ενδιαφέρει εκατοντάδες χιλιάδες ασφαλισμένους στην ιδιωτική ασφάλιση συμπολίτες μας και τις οικογένειές τους.

Άρα, έχουμε ασχοληθεί, έχουμε συγκεκριμένο σχέδιο, το οποίο θα σας περιγράψω:

Πρώτον, λοιπόν, η απόφαση της Κυβέρνησης είναι να νομοθετήσει το επόμενο διάστημα με στόχο την ενίσχυση του ανταγωνισμού, τη διαφάνεια των τιμολογήσεων και των διαδικασιών και ασφαλώς την προστασία των καταναλωτών και την προστασία της ασφαλιστικής πίστης.

Στο σημείο αυτό θέλω να πω, κύριε Πρόεδρε, ότι πράγματι δεν είναι αποδεκτό κάποιος να κλείνει μια συμφωνία ιδιωτικής ασφάλισης, να πληρώνει τα αρκετά πρώτα χρόνια αυτής της συμφωνίας και όταν μεγαλώσει ηλικιακά και είναι προφανής η ανάγκη του να τύχει πολύ πιο συχνά και πιο σημαντικών υπηρεσιών υγείας μέσω της ιδιωτικής ασφάλισης να καλείται να πληρώνει αλλεπάλληλες και υπέρογκες αυξήσεις. Γι’ αυτό, λοιπόν, είπαμε ότι η Κυβέρνηση έχει πλήρως ασχοληθεί με το θέμα και έχει τον δικό της σχεδιασμό.

Η δική μας νομοθετική παρέμβαση η οποία θα εκδηλωθεί το επόμενο διάστημα περιλαμβάνει τα εξής, τη θέσπιση νέου δείκτη αντικειμενικού και επιστημονικά δομημένου, ο οποίος θα παίρνει υπ’ όψιν του όλα τα νέα δεδομένα και την επαναξιολόγηση του υπάρχοντος δείκτη του ΙΟΒΕ, προκειμένου να ανταποκρίνεται στις ανάγκες που περιέγραψα προηγουμένως. Ο νέος δείκτης θα ισχύσει από την 1-1-2026.

Δεύτερον, η παρέμβασή μας θα περιλαμβάνει ρυθμίσεις για τη διαφάνεια στην τιμολόγηση των υπηρεσιών και τη σταθερή και διαρκή ενημέρωση των πολιτών-καταναλωτών, προκειμένου να μπορούν να κάνουν τις συγκρίσεις που πρέπει και να παίρνουν τις αποφάσεις τους.

Σε ό,τι αφορά τη φετινή χρονιά, θέλω να στείλω ένα ξεκάθαρο μήνυμα σήμερα: Δεν είναι αποδεκτές από την Κυβέρνηση αυξήσεις της τάξης του 14,6% που περιλαμβάνει ο δείκτης του ΙΟΒΕ. Δεν είναι αποδεκτές και καλούμε τις ασφαλιστικές εταιρείες να προσαρμοστούν πλήρως σε αυτό. Περιέγραψα πριν ποιο είναι το σκεπτικό μας. Προφανώς μας ενδιαφέρει η προστασία των πολιτών και των καταναλωτών. Προφανώς μας ενδιαφέρει η κεφαλαιακή επάρκεια των ασφαλιστικών εταιρειών, γιατί μας ενδιαφέρει το σύνολο των ασφαλισμένων τους και όχι μόνο οι διακόσιες πενήντα πέντε χιλιάδες και δεν θέλουμε σε καμμία περίπτωση να περάσουν σε κάποιους άλλους κόστη. Οι εταιρείες πρέπει να προσαρμοστούν σε αυτό και πρέπει να είναι ξεκάθαρο -επαναλαμβάνω- ότι αυξήσεις του ύψους 14% και 15% που προβλέπει ο φετινός δείκτης του ΙΟΒΕ δεν γίνονται αποδεκτές.

Αναμένουμε τις επόμενες ημέρες, πιστεύω ότι θα υπάρξει προσαρμογή αμέσως, για να μην ισχύσουν αυτά που ειπώθηκαν.

Σε άλλη περίπτωση η Κυβέρνηση, κύριε Πρόεδρε, έχει αποδείξει ότι έχει τη δυνατότητα, όπως το έπραξε και στο θέμα των τραπεζών, να κάνει ό,τι χρειάζεται για να κάνει πράξη και να επιβάλει αυτή την προσαρμογή.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, δεκαεννέα μαθήτριες και μαθητές και ένας συνοδός εκπαιδευτικός από το 3ο Δημοτικό Σχολείο Καματερού.

Η Βουλή σάς καλωσορίζει και σας εύχεται καλή χρονιά.

(Χειροκροτήματα από όλες τις πτέρυγες της Βουλής)

Το λόγο η κ. Αποστολάκη για τη δευτερολογία της.

Ορίστε, κυρία συνάδελφε, έχετε τον λόγο.

**ΕΛΕΝΗ - ΜΑΡΙΑ (ΜΙΛΕΝΑ) ΑΠΟΣΤΟΛΑΚΗ:** Κύριε Υπουργέ, οι όποιες πρωτοβουλίες της Κυβέρνησης είναι ανεπαρκείς και είναι απολύτως καθυστερημένες. Έρχεστε εδώ και μας λέτε, σαν να εκπροσωπείτε κάποια άλλη κυβέρνηση και όχι την εκλεγμένη το 2019, ότι δεν είναι ανεκτός ο Ενιαίος Δείκτης Υγείας του ΙΟΒΕ. Μα, αυτόν τον Ενιαίο Δείκτη Υγείας του ΙΟΒΕ εσείς τον καταστήσατε νόμο του κράτους το 2020 με τον ν.4738, όταν σας καλούσαμε να μην προχωρήσετε στην άρση της διευρυμένης προστασίας των καταναλωτών που προσέφερε το υφιστάμενο νομοθετικό πλαίσιο με τον ν.2251/1994.

Ως αποτέλεσμα, λοιπόν, της μαχητικής και υπεύθυνης, συγκροτημένης Αντιπολίτευσης του ΠΑΣΟΚ, όπως ακριβώς και με τις τράπεζες, ανεπαρκώς και καθυστερημένα, αμήχανα, η Κυβέρνηση χωρίς τη θέλησή της σύρεται στις σημερινές γενικόλογες και αόριστες ανακοινώσεις του κυρίου Υπουργού.

Να του πω, λοιπόν, έτσι όπως στην αρχή περιέγραψε το πώς διαμορφώθηκε ο δείκτης του ΙΟΒΕ, ότι ο δείκτης του ΙΟΒΕ διαμορφώθηκε κατόπιν παραγγελίας και ανάθεσης από την Ένωση Ασφαλιστικών Εταιρειών Ελλάδος. Η Κυβέρνηση της Νέας Δημοκρατίας με Υπουργό τον κ. Γεωργιάδη, τον οποίο -φαντάζομαι- δεν αμφισβητείτε, εκτός εάν διαφοροποιείστε από την τότε πολιτική της Κυβέρνησης, τον υιοθέτησε απολύτως. Άρα, αν η Κυβέρνηση σήμερα καταργεί τον Ενιαίο Δείκτη Υγείας, πρέπει να ζητήσει ένα μεγάλο συγγνώμη από εκατοντάδες χιλιάδες ασφαλισμένους που στο μεσοδιάστημα, δηλαδή από το 2020 μέχρι το 2024, είναι απροστάτευτοι από την αυθαιρεσία στην τιμολόγηση των ασφαλιστηρίων συμβολαίων τους.

Μας είπατε ότι έπρεπε να υπάρχει ένας δείκτης και γι’ αυτό έγινε αυτό. Μα, τα δικαστήρια, τα οποία απέρριψαν όλες τις προσφυγές των ασφαλιστικών εταιρειών και επέβαλαν τα πρόστιμα έτσι όπως η Γενική Γραμματεία Προστασίας του Καταναλωτή είχε επιβάλει, δεν άφηναν κενό για τον προσδιορισμό, αλλά αναγνώριζαν τους δείκτες της Ελληνικής Στατιστικής Αρχής. Και εσείς ήρθατε -να κάνετε τι;- να νομιμοποιήσετε αυτού του είδους τη δυνατότητα, μέσω ενός ιδιωτικού δείκτη να υπάρχει αυτή η δυνατότητα της αυθαιρεσίας.

Άρα, κύριε Υπουργέ, με την τακτική που ακολούθησαν οι ασφαλιστικές εταιρείες ο στόχος είναι ακόμη και για αυτά τα διακόσιες εβδομήντα χιλιάδες περίπου εναπομείναντα ετήσια ασφαλιστήρια υγείας να οδηγηθούν, να εξωθηθούν, να εξαναγκαστούν οι δικαιούχοι τους στο να τα εγκαταλείψουν, μη μπορώντας να εξυπηρετούν αυτά τα υψηλά ασφάλιστρα και να μετατραπούν σε δικαιούχους ετησίων ασφαλιστηρίων και πάλι έρμαια μιας αυθαίρετης και, εν πολλοίς, καταχρηστικής συμπεριφοράς σε ό,τι αφορά τις ετήσιες αυξήσεις.

Τίποτα από όλα αυτά δεν θα είχε συμβεί αν δεν υπήρχε η ευγενική χορηγία της Κυβέρνησης Μητσοτάκη με την ψήφιση του ν.4738 το 2020.

Αυτή είναι η κατάσταση η οποία έχει προωθηθεί με την ανοχή της Κυβέρνησης. Η νομοθέτηση του δείκτη σε συνδυασμό όχι μόνο με την ανοχή σας στα καρτέλ στον χώρο της υγείας, αλλά και με τη δημιουργία των προϋποθέσεων για την ολιγοπωλιακή τους λειτουργία αποτελούν μέρος της πολιτικής της Κυβέρνησης που συνειδητά πλήττει τους πολίτες -και εν προκειμένω τους ασφαλισμένους- με υπέρογκες αυξήσεις στα ασφάλιστρα, προκειμένου να εξασφαλίσει τα κέρδη εκείνων των λίγων που -με συνέπεια και επιτυχία πρέπει να παραδεχτώ- υποστηρίζει και εκπροσωπεί.

Οι όποιες πρωτοβουλίες, λοιπόν, είναι ανεπαρκείς, είναι καθυστερημένες. Είναι το αποτέλεσμα της μαχητικής και υπεύθυνης πρωτοβουλίας του ΠΑΣΟΚ, που όπως και με τις τράπεζες οδήγησαν σε όψιμα αντανακλαστικά της Κυβέρνησης, τα οποία, δυστυχώς, μεταφράστηκαν σε παρεμβάσεις ανεπαρκείς και ελάχιστες σε σχέση με αυτά τα οποία θα μπορούσαν να γίνουν προς όφελος της ελληνικής κοινωνίας.

Όπως ακριβώς και με τις τράπεζες, σύρεστε και ανακοινώνετε μέτρα, αόριστες νομοθετικές παρεμβάσεις, που θα ισχύσουν από 1ης Ιανουαρίου του 2026. Δηλαδή, προσέξτε πόσο διάστημα μια εκλεγμένη από το 2019 Κυβέρνηση αφήνει συνειδητά και εν γνώσει της αρρύθμιστη την ασφαλιστική αγορά. Σύρεστε, λοιπόν και ανακοινώνετε αυτές τις αβέβαιες και ανεπαρκείς ρυθμίσεις υπό το βάρος μιας αφόρητης κοινωνικής αδικίας που οδηγεί στην απελπισία εκατοντάδες χιλιάδες συμπολίτες μας. Το ΠΑΣΟΚ θα παρέμβει με ολοκληρωμένο και συγκροτημένο τρόπο για να τους προστατεύσει.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κυρία Αποστολάκη.

Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Ευχαριστώ, κύριε Πρόεδρε.

Μια διευκρίνιση, γιατί θέλω να είναι τελείως σαφές: Ο νέος Δείκτης Υγείας που θα νομοθετήσει πολύ σύντομα η Κυβέρνηση, προκειμένου να καλυφθεί το επιτρεπτό ποσοστό αύξησης των ασφαλίστρων υγείας, θα γίνει από την ΕΛΣΤΑΤ, από την Ελληνική Στατιστική Αρχή και θα λαμβάνει υπ’ όψιν το σύνολο -επαναλαμβάνω- των δεδομένων, καθώς θα έχει ολοκληρωθεί η επαναξιολόγηση του δείκτη του ΙΟΒΕ.

Κυρία Αποστολάκη, στην πραγματικότητα αντιλαμβάνομαι ότι συμφωνείτε με τον χαρακτήρα και τον προσανατολισμό των μέτρων που ανακοίνωσα. Αντιλαμβάνομαι ότι ως δύναμη Αντιπολίτευσης -είστε Αξιωματική Αντιπολίτευση και πρέπει να πείτε αυτά που πρέπει να πείτε- πρέπει να εκφράσετε τους χαρακτηρισμούς σας, αλλά πρέπει να έχουμε και μία λογική συνέπεια στη συζήτηση. Εσείς που υποτίθεται ότι έχετε κάνει πολύ καλύτερη προετοιμασία, σήμερα δεν μας είπατε κανένα απολύτως διαφορετικό ή πρόσθετο μέτρο.

Συνεπώς, όταν θα έρθουμε εδώ να νομοθετήσουμε, θα κουβεντιάσουμε τις απόψεις, τις προτάσεις, τις επιλογές και τις αποφάσεις που προτείνουμε εμείς στο Κοινοβούλιο και τις δικές σας -ενδεχομένως να υπάρχουν και σοβαρά κοινά στοιχεία- προκειμένου να διασφαλίσουμε τον ελεύθερο υγιή ανταγωνισμό, την επάρκεια του συστήματος των ασφαλιστικών εταιρειών, αλλά σε κάθε περίπτωση και την προστασία των καταναλωτών και της ασφαλιστικής πίστης, γιατί δεν θέλουμε να οδηγήσουμε σε πρόβλημα αυτές τις εκατοντάδες χιλιάδες των συμπολιτών μας.

Θέλω, επίσης, να σας πω ότι προτίθεμαι να απευθυνθώ εκ νέου στην Πρόεδρο της Επιτροπής Ανταγωνισμού κ. Σαρπ, και να ζητήσω σε κάθε περίπτωση την άμεση ολοκλήρωση ελέγχων σε ό,τι αφορά το θέμα των καρτέλ που αναφέρατε στον χώρο της ιδιωτικής υγείας. Αυτό, όπως γνωρίζετε -και θεωρώ ότι το γνωρίζετε πολύ καλά- είναι καθήκον και αρμοδιότητα και ευθύνη της Επιτροπής Ανταγωνισμού. Συνεπώς η Επιτροπή Ανταγωνισμού πρέπει τάχιστα να ολοκληρώσει τον σχετικό έλεγχο και να κάνει τις ανακοινώσεις για το τι βρήκε γύρω από αυτή την υπόθεση.

Σε κάθε περίπτωση, η Κυβέρνηση μένει σταθερή, με επιμονή και με ευαισθησία απέναντι στους πολίτες, ως τμήμα αυτής της κοινωνίας σε μέτρα και πολιτικές που συμβάλλουν στη μείωση του κόστους διαβίωσης, στη μείωση του κόστους ζωής, στη μείωση κόστους υπηρεσιών, στην ενίσχυση του διαθέσιμου εισοδήματος, στη στήριξη και στην ενίσχυση όλων των Ελλήνων πολιτών, ιδιαίτερα της μεσαίας τάξης και ιδιαίτερα των πιο αδύναμων και, ασφαλώς, και στην πολιτική της για μεταρρύθμιση και ενίσχυση του δημόσιου συστήματος υγείας, γιατί αυτό τελικά αφορά όλους τους Έλληνες και όλες τις Ελληνίδες και όχι μόνο κάποιους που είχαν τη δυνατότητα να κάνουν και ιδιωτική ασφάλιση.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κυρίες και κύριοι συνάδελφοι, θα ήθελα να κάνω δύο ανακοινώσεις προς το Σώμα.

Οι Υπουργοί Υγείας, Εθνικής Οικονομίας και Οικονομικών, Εθνικής Άμυνας, Υποδομών και Μεταφορών κατέθεσαν στις 9-1-025 σχέδιο νόμου: «Κύρωση της από 16-12-2024 Σύμβασης συμπλήρωσης/επέκτασης του αντικειμένου της από 3-6-2019 Επιμέρους Σύμβασης Δωρεάς για το έργο V της από 6-9-2018 Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας».

Παραπέμπεται στην αρμόδια Διαρκή Επιτροπή.

Επίσης, οι Υπουργοί Τουρισμού, Εθνικής Οικονομίας και Οικονομικών, Εσωτερικών, Παιδείας, Θρησκευμάτων και Αθλητισμού, Υγείας, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Δικαιοσύνης, Πολιτισμού, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας και Επικρατείας κατέθεσαν στις 7-1-2025 σχέδιο νόμου: «Θέσπιση προδιαγραφών ακινήτων βραχυχρόνιας μίσθωσης, περιβαλλοντική κατάταξη καταλυμάτων, απλούστευση διαδικασίας ίδρυσης τουριστικών επιχειρήσεων και ειδικότερες διατάξεις ελέγχου και ενίσχυσης πλαισίου τουριστικών υποδομών».

Επίσης παραπέμπεται στην αρμόδια Διαρκή Επιτροπή.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Με τη συναίνεση του Σώματος και ώρα 11.14΄ λύεται η συνεδρίαση για την προσεχή Δευτέρα 13 Ιανουαρίου 2025 και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**